title: Olga Fjodorovna

text: Suuriruhtinas Mihail nimitettiin vuonna 1862 kenraalikuvernööriksi Kaukasukselle, missä hän hoiti tehtäväänsä lähes 20 vuoden ajan. Hän ja suuriruhtinatar pitivät hovia Tbilisin palatsissa, ja heidän seitsemästä lapsestaan neljä syntyi Kaukasuksella. Vaikka he asuivatkin kaukana pääkaupungista, Olga sopeutui kuitenkin niin hyvin puolisonsa synnyinmaan tapoihin, että piti itseään täysin venäläisenä. Kenraalikuvernöörin puolisona hänellä oli jonkin verran päätösvaltaa, ja hän perustikin Kaukasukselle alueen ensimmäiset tyttökoulut ja naistenkoulutuslaitokset. Hän oli myös järjestämässä lääkintäpalveluja etenkin Venäjän ja Turkin sodan aikana vuosina 1877-78. Olga halusi olla perillä siitä, mitä hänen ympärillään tapahtui, ja hän teki tarkkoja havaintoja. Vuosia myöhemmin eräs hänen hovinaisistaan kuvaili häntä "harvinaisen älykkääksi naiseksi, jolla oli erittäin terävä arvostelukyky. Joissain piireissä häntä lähes pelättiin hänen pahanilkisten, mutta osuvien ja asiallisten huomautusten vuoksi. Itse sain häneltä osakseni vain ystävällistä huomaavaisuutta ja hienotunteisuutta – –".


title: Olga Fjodorovna

text: Olga Fjodorovna kuoli Nikolai I:n miniöistä nuorimpana, joitain vuosia ennen poikaansa. Hän oli vuosien ajan kärsinyt huonosta terveydestään ja yrittänyt turhaan löytää sopivia hoitoja Euroopan kylpylöistä. Olga lähti Krimille yksin 28.3.1891. Hän oli kertonut tsaaritar Maria Fjodorovnalle, ettei voinut hyvin ja halusi kerätä voimia rauhassa. Olga sairastui junamatkalla vielä samana iltana ja palasi Harkovan palatsiin useita tunteja myöhemmin. Hänen junavaunuunsa kutsuttiin lääkäreitä, jotka määräsivät hänet siirrettäväksi tsaarin odotushuoneeseen. Hän oli siellä yksin kaksi kokonaista päivää ainoastaan palvelijoidensa seurassa, kunnes kuoli 31.3.1891.


title: Tehtävä: Maa

text: Tehtävä: Maa ("Earth: Final Conflict") on kanadalainen television scifi-sarja. Sarjaa tehtiin viisi tuotantokautta vuosina 1997–2002. Se perustuu "Star Trek" -sarjan luojana tunnetuksi tulleen Gene Roddenberryn ideoihin ja muistiinpanoihin. Sitä tuotettiin hänen leskensä Majel Barrett-Roddenberryn alaisuudessa.


title: Tehtävä: Maa

text: 2000-luvun alkupuolelle sijoittuva tarina kertoo, kuinka vieras rotu, taelonit, saapuu maapallolle turvapaikkaa hakien. Vastineeksi taelonit tarjoavat edistynyttä teknologiaansa, jonka avulla sairaudet, sodat ja saasteet saadaan hävitettyä. Jotkut ihmiset kuitenkin vastustavat taeloneita uskoen näillä olevan hämäriä motiiveja.


title: Wang Chengyi

text: Wang Chengyi (s. 17. heinäkuuta 1983 Zhejiang) on kiinalainen kivääriampuja ja olympiamitalisti.


title: Wang Chengyi

text: Wang Chngyi on saavuttanut olympialaisissa Ateenassa 2004 pronssia 50 m urheilukiväärissä asentokilpailussa. Hän saavutti myös pronssia samassa lajissa MM-kilpailuissa tyttöjen sarjassa Lahdessa 2002.


title: Koskenkorva (Raahe)

text: Koskenkorva on kylä Pohjois-Pohjanmaalla Raahessa entisen Saloisten kunnan alueella. Koskenkorva sijaitsee Saloisten kirkonkylältä noin 7 km itään. Kylän läpi virtaa Pattijoki. Kylän alapuolelta haarautuu Pattijoesta kanava, jota pitkin joen vettä johdetaan Haapajärven tekoaltaaseen. Kylän vanhimman talon Koskenkorvan perusti Juho Koskenkorva vuonna 1776 Palonkylän takamaille. Suurin osa alueen taloista on aikojen kuluessa lohkottu Koskenkorvan kantatilasta.


title: Antonian maailma

text: Antonian maailma ("Antonia") on hollanninkielinen elokuva vuodelta 1995. Sille myönnettiin Parhaan vieraskielisen elokuvan Oscar-palkinto. Se on määritelty "feministiseksi fantasiaksi", ja kertoo Antoniasta, joka palaa synnyinkyläänsä Hollannin maaseudulle ja perustaa tiiviin matriarkaalisen yhteisön. Elokuvassa yhdistyvät draama, komedia ja tragedia.


title: Antonian maailma

text: 90-vuotias Antonia (van Ammelrooy) on päättänyt kuolla ja aloittaa 50 vuotta kattavan muistelonsa epäsovinnaisesta elämästään hollantilaiskylässä. Hänen homoseksuaalinen tyttärensä Danielle (Dottermans) haluaa lapsen muttei miestä. Antonia järjestää asian, ja Danielle synnyttää Theresen, ja tämä aikanaan Sarah’n (van Overloop). Tarinan kerronnassa on mukana maagista realismia.


title: Matija Ljubek

text: Matija Ljubek (22. marraskuuta 1953 – 11. lokakuuta 2000) oli kroatialainen meloja ja olympiavoittaja, joka kilpaili Jugoslavialle. Hän voitti urallaan kaksi kultamitalia, yhden hopeamitalin ja yhden pronssimitalin olympialaisista. Kultaa Ljubek voitti Montrealista 1976 1000 metrin yksikkökilpailussa ja Los Angelesista 1984 500 metrin kaksikkokilpailusta. Hopeamitalinsa hän sai Los Angelesista 1000 metrin kaksikossa ja pronssia Montrealista 500 metrin yksikössä. Hänen valmentajanaan toimi László Hingl.


title: Matija Ljubek

text: Ljubek kuoli, kun hänen sukulaisensa ampui hänet erimielisyyksien takia.


title: Toinen makedonialaissota

text: Toinen makedonialaissota käytiin Rooman ja Makedonian välillä vuosina 200-197 eaa. Rooman liittolaisina olivat myös Pergamon ja Rodos. Makedonian joukkoja johti Filippos V.


title: Toinen makedonialaissota

text: Roomalaiset kukistivat Filippoksen joukot perusteellisesti, ja hän joutui luopumaan kaikista alueistaan Kreikassa. Vaikka roomalaiset julistivat "vapauttaneensa" kreikkalaiset, tämä sota oli alku Rooman huomattavalle sekaantumiselle Välimeren itäosan asioihin, mikä lopulta johti siihen, että Rooma valloitti koko alueen.


title: Toinen makedonialaissota

text: Kummankin osapuolen oli vaikea löytää liittolaisia Manner-Kreikasta: useimmat kaupunkivaltiot vain odottivat melko passiivisena supervaltojen sotimisen lopputulosta. Akhaian liitto, joka oli usein ollut myötämielinen Makedonialle, taisteli Spartaa vastaan, eikä ehtinyt juuri osallistua sotatoimiin.


title: Toinen makedonialaissota

text: Rauhanneuvottelujen lopputulos julkistettiin Isthmian kisoissa 196 eaa.


title: Alfred Tonello

text: Alfred ”Sigisfredo” Tonello () oli ranskalainen maantiepyöräilijä. Hän voitti pronssia vuoden 1952 kesäolympialaisisista Helsingistä maantieajon joukkuekilpailussa Jacques Anquetilin ja Claude Rouerin kanssa.


title: Grand Theft Auto: Chinatown Wars

text: Grand Theft Auto: Chinatown Wars on Rockstar Northin kehittämä ja Rockstar Gamesin maaliskuussa 2009 julkaisema videopeli. Peli on kolmastoista "Grand Theft Auto" -pelisarjan peli. Peli on julkaistu Nintendo DS:lle, PlayStation Portablelle sekä Apple iPhonelle ja iPod Touchille. Pelissä nähdään nykypäivän Liberty City sekä uusia hahmoja ja uusi pelimoottori. Lisäksi peli hyödyntää Nintendo Wi-Fi Connection -verkkopalvelua ja kosketusnäyttöä. Peliin julkaistaan myös uusia minipelejä ja kokonaan uusi tehtävävalikko.


title: Grand Theft Auto: Chinatown Wars

text: "Grand Theft Auto: Chinatown Wars" muistuttaa paljon sarjan ensimmäisiä pelejä kuvakulman vuoksi. "GTA: Chinatown Wars" käyttää myös cel-shading-grafiikkaa. Peli hyödyntää käsikonsolien kosketusnäyttöä todella paljon; sen avulla pelaaja voi esimerkiksi piirtää Triad-jäsenille tatuointeja ja varastaa parkissa olevan auton ja käynnistää sen. Myös muita kosketusnäyttöä hyödyntäviä ominaisuuksia löytyy. Nintendo DS:llä hyödynnetään laitteessa olevaa mikrofonia, sillä siihen vihellettäessä pelihahmo kutsuu taksia.


title: Grand Theft Auto: Chinatown Wars

text: Pelissä on lukuisia minitehtäviä, joissa voi muun muassa välittää huumeita. Pelin läpipeluun jälkeen on myös mahdollista pelata tehtäviä uudestaan läpi nopeamman ajan toivossa.


title: Grand Theft Auto: Chinatown Wars

text: Pelin päähenkilö on 25-vuotias Triad-järjestöön kuuluva Huang Lee. Triadien on luovutettava Huang Leen edesmenneen isän tärkeä miekka Wu Leelle, Huang Leen sedälle. Saapuessaan Liberty Cityyn Huang joutuu väijytykseen, jossa häntä ammutaan ja hänen isänsä miekka viedään. Ampujajoukko heittää Huangin veteen, koska he luulevat hänen kuolleen. Hän kuitenkin selviää ja kertoo sedälleen tapahtuneesta. Wu kertoo, että hän olisi antanut miekan ikääntyvälle Triad-johtajalle, Hsin Jaomingille. Myöhemmin Huang ottaa yhteyttä Zhou Mingiin, korkea-arvoiseen Triad-jäseneen ja Chan Jaomingiin, Hsinin poikaan. Kummatkin ovat ehdokkaina Hsinin perilliseksi.


title: Grand Theft Auto: Chinatown Wars

text: Triad-järjestön jäsenet pettävät Huangin ja hän alkaa etsiä henkilöä, joka vuodattaa tietoja jengin rikoksista FIB:lle. Huang tappaa lähes jokaisen Triad-jengin johtohahmoista ennen kuin hänelle selviää, että tietojen vuodattaja onkin Wu. Viimeisessä tehtävässä on suuri takaa-ajo, joka päättyy, kun Wu saapuu Hsinin luokse ja syyttää häntä siitä, että Huang yrittää tappaa hänet. Huangin saavuttua paikalle Wu yrittää tappaa heidät molemmat, mutta Huang onnistuu tappamaan Wun. Huangin poliisina toimiva ystävä katsoo tilannetta sivusta, kunnes taloon saapuu poliisi ja FIB, jotka pidättävät Hsinin. Vaikka Huangia ei pidätetä, hän toteaa ”"Liberty City sucks"”.


title: Grand Theft Auto: Chinatown Wars

text: "Grand Theft Auto: Chinatown Wars" sai laaja suosiota peliarvostelijoilta. GameRankings-sivustolla se on historian parhaiten arvosteltu Nintendo DS keskiarvosanalla 92.85. Peli on myös Metacriticin parhaiten arvosteltu DS peli 93 pisteellään, kuten myös GameSpotin parhaiten arvosteltu DS peli pisteillä 9.5/10. "Official Nintendo Magazine" antoi pelille pisteet 94%, kehuen pelin visuaalisuutta ja DS-konsolille tuodun GTA:n aitoutta. Brittien IGN antoi pelille 9.2 pistettä kutsuen sitä käsikonsolien mestariteokseksi. kun taas Amerikan IGN antoi pelille 9.5 pistettä 10:stä. Eurogamer antoi pelille täydet pisteet (10/10). 1UP antoi arvosanan A-, sanoen, että alusta asti peli on vakuuttava.


title: Grand Theft Auto: Chinatown Wars

text: PSP ja iOS versiot saivat hieman heikompia arvosteluja kuin DS-versio.


title: Grand Theft Auto: Chinatown Wars

text: Pelissä on Social Club, joka esiintyy myös "Grand Theft Auto IV":ssä. Sen avulla peliä voi pelata kaksinpelinä ja pelaajat voivat tallentaa saavutuksensa. Clubissa voi ansaita moninpeliasuja, rahaa, auton ja muutamia erikoistehtäviä Xin-nimiseltä hahmolta.


title: Kidō senshi Gundam

text: Kidō senshi Gundam () on Sunrise-studion tuottama japanilainen mecha-animaatiosarja ja Gundam-sarjan ensimmäinen teos. Sarja pääjulkaisijana toimi Nagoya terebi, ja sen 43 osaa näytettiin ensimmäisen kerran 7. huhtikuuta 1979 – 26. tammikuuta 1980. Sarja kertoo Maapallon ylikansoituksen vuoksi avaruuteen muuttaneiden siirtolaisten ja planeettaa hallitsevan yläluokan välisestä sodasta.


title: Kidō senshi Gundam

text: Kidō senshi Gundamin loi Umi no Tritonin ja Yūsha Raideenin ohjannut Yoshiyuki Tomino. 70-luvun lopulla japanilainen animaatio oli suunnattu yksinomaan lapsille, mutta Tomino päätti kohdistaa sarjansa varttuneimmille nuorille. Tämän vuoksi hän sisällytti sarjaan sponsorien vaatimien robottitaisteluiden lisäksi myös päähenkilöiden henkiseen kasvuun liittyvien ongelmien käsittelyä. Sijoittamalla tapahtumat sotaan ja asettamalla ihmisenkaltaiset, valtavat taistelukoneet (mobile suitit) tarinan keskiöön hän tuli luoneeksi 80-luvun alkupuolella suosioon nousseen real robot -genren kantaisän.


title: Kidō senshi Gundam

text: Sarja tuli suosituksi teini-ikäisten keskuudessa, ja vuosina 1981 ja 1982 sarjan jaksoista koostettiin kolme elokuvaa. Kidō senshi Gundamista tuli 80-lukua leimaava anime, joka vaikutti voimakkaasti populäärikulttuuriin samoin kuin Tähtiritarit 70- ja Neon Genesis Evangelion 90-luvulla.


title: Kidō senshi Gundam

text: Koska televisiosarja aloitti useita tv-sarjoja, elokuvia, sarjakuvia ja oheistuotteita käsittävän Gundam-sarjan, kutsuvat fanit sitä usein nimellä "First Gundam" (ensimmäinen Gundam).


title: Kidō senshi Gundam

text: Eletään avaruusvuosisadan vuotta 0079. Puolet ihmiskunnasta on paennut maapallon ylikansoitusta "side"iksi kutsuttuihin valtaviin avaruussiirtokuntiin, jotka on rakennettu Maan ja Kuun välisiin Lagrangen pisteisiin. Maasta kaukaisin Side 3:n siirtokuntajoukko julistautuu itsenäiseksi Maan liittovaltiosta, vaihtaa nimensä Zeonin ruhtinaskunnaksi ja aloittaa itsenäisyyssodan Maata vastaan käyttäen aseinaan ihmisen muotoisia taistelukoneita, mobile suiteja. Vain kuukauden kuluessa puolet ihmiskunnasta saa surmansa konfliktin seurauksena. Tämän jälkeen sota ajautuu pattitilanteeseen.


title: Kidō senshi Gundam

text: Sodan kestettyä kahdeksan kuukautta Side 7:n avaruussiirtokunnassa asuva Amuro Ray joutuu keskelle taistelua Zeonin "Zaku"- mobile suitien tunkeutuessa siirtokuntaan tutkimaan Liittovaltion armeijan salaista V-suunnitelmaa. Amuro ryhtyy olosuhteiden pakottamana suunnitelman tuloksen, uuden mobile suit "Gundam"in ohjaajaksi. Vaikka Amuro onnistuu tuhoamaan Zakut, Gundamia noutamaan tulleen liittovaltion tukialus White Basen lähes koko miehistö kaatuu taistelussa. Amuro, muut siirtokuntalaiset ja aluksen henkiinjääneet pakenevat White Basellä Side 7:stä, mutta saavat peräänsä Zeonin ässäpilotin, punaista Zakua ohjastavan ”Punainen komeetta” Char Aznablen.


title: Kidō senshi Gundam

text: Tarina kertoo Amuron ja muun White Basen miehistön selviytymistaistelusta sodassa, heidän kohtaamistaan ystävistä ja vihollisista ja heidän aikuistumisestaan, kun he kamppailevat voittaakseen kohtaamansa vaikeudet.


title: Kidō senshi Gundam

text: Kidō senshi Gundam oli kolmesta yhdistyvästä taistelukoneesta kertovan "Muteki chōjin Zambot 3":n ja kolmeen eri muotoon muuttuvan superrobotin tähdittämän "Muteki kōjin Daitarn 3":n jälkeen Sunrisen kolmas alkuperäistuotanto. Sarjan ohjaajaksi valittiin Yoshiyuki Tomino ja pääsponsoriksi lelu-yhtiö Clover.


title: Kidō senshi Gundam

text: 1970-luvulla animaatiota pidettiin yleisesti lapsille tarkoitettuna ja lelumarkkinoiden jatkeena. Silti jo ennen Kidō senshi Gundamia "Tähtiritarien"n ja Lupin III:n kaltaiset elokuvat olivat laajentaan vanhemmalle yleisölle suunnattun animaation markkinoita.


title: Kidō senshi Gundam

text: Aiemmin Tetsujin 28-gōn (1963) ja Mazinger Z:n (1972) kaltaiset animet olivat raivanneet tietä robottianimegenrelle, jossa tyypillisesti oikeamielinen sankari ohjastaa voimakasta jättiläisrobottia ja taistelee pahaa organisaatiota vastaan palauttaakseen rauhan maailmaan. Näissä vihollisen rooliin tarvittiin avaruusolentoja tai vieraan kulttuurin edustajia. Niinpä Gundam, jossa sekä tarinan sankarit että viholliset olivat normaaleja ihmisiä, oli nuorelle katsojakunnalle uutta. Lisäksi Gundam yritti vielä tuoda robottianimegenreen kokonaisvaltaisen sotatilan kuvaamisen.


title: Kidō senshi Gundam

text: Animaatioissa esiintyvien robottien pohjalta luodut lelut olivat myös tärkeä myyntiartikkeli sarjojen sponsoreina toimineille leikkikaluvalmistajille. Koska itse sarjan kohtalo riippui usein lelujen myyntimenestyksestä, pyrittiin sarjan roboteille antamaan muodonmuutoksen tai yhteenliittymismahdollisuuden kaltaisia voimia, jotka lelumuodossa kiinnostaisivat lapsia. Niinpä sarjan pää- mobile suit Gundamille annettiin prototyyppiosien varjolla sarjan edetessä voimanlisäyksiä ja yhdistettäviä osia. Toisaalta vihollisarmeijan massatuotettu yksikkö Zaku kohotti sarjan militaristista henkeä ja sai osakseen susiota, vaikka sarjan ensiesityksen aikaan sponsorit eivät ajatelleet sen tuotteistamista.


title: Kidō senshi Gundam

text: Näin Kidō senshi Gundam suunniteltiin vetoamaan niin lapsiin kuin vanhempiinkin katsojaryhmiin. Gundam osoitti, että oli mahdollista saavuttaa laaja kohdeyleisö lisäämällä juonen ja tapahtumaympäristön todellisuudentuntua rikkomatta silti robottianimegenren rajoja. Gundamin pääjuoni keskittyi kahden poliitisen ryhmittymän vastaisen sodan mylleryksessä olosuhteiden pakottamana selviytyäkseen taistelemaan joutuvien päähenkilöiden kuvaamiseen. Vaikka tarina seurasi päähahmoja, taustalla etenevä sota ja tarinan poliittinen taso vetosivat vanhempiin katsojiin. Päähenkilö Amurolle, hänen tovereilleen ja vihollisina toimiville zeonlaisille luotiin vuorosanoilla ja eleillä omat persoonallisuudet. Myös sankarien taustalla olevan Liittovaltion säröileminen ja vihollisen puolella taistelevan Char Aznablen kostotarina toivat omat elementtinsä tarinaan.


title: Kidō senshi Gundam

text: Kidō senshi Gundamin kehitys alkoi aluksi nimellä "Freedom Fighter", eikä siihen ollut tarkoitus sisällyttää robotteja. Tähtiritarien ja Jules Vernen Kahden vuoden loma-ajan tavoin tarinan oli tarkoitus kertoa avaruualuksen nuoren miehistön selviytymistaistelusta avaruussodan pyörteissä. Tässä vaiheessa päähenkilöiden suunniteltiin taistelevan avaruushävittäjillä avaruusolentoja vastaan.


title: Kidō senshi Gundam

text: Sponsori Clover kuitenkin toivoi sarjaan leluina suosittuja jättiläisrobotteja sekä muodonmuutos- ja yhteenliittymiskykykyisiä taistelukoneita. Studio Nuessa työskentelevä tieteiskirjailija Haruka Takachiho kehotti tuotantotiimiä tutustumaan Robert A. Heinleinin kirjaan Starship Troopers. Studio Nue työsti Heinelinin kirjassa esiintyvien ”powered suit” -robottipukujen kuvan pohjalta 18-metrisen ”mobile suit” -koneen luonnoksen. Robotille annettiin tässä vaiheessa työnimi "Ganbōi". Tämä muutettiin ensin englannin kielen saattuetta merkitsevää ”convoy”-sanaa muistuttavaksi "Gunboy"ksi, ja lopulta sanaan liitettiin tuolloin suositun Charles Bronsonin tv-mainosrepliikki ”Ūn, Mandom”in innoittamana ”Freedomin” -dom-pääte (japanilaisittain -dam), jolloin lopputuloksena oli ”Gundam”.


title: Kidō senshi Gundam

text: Lopullisessa muodossaan pääosarobotti "Gundam" koostui irrotettavista ylä- ja alaosasta, joiden välissä oli muotoaan muuttava pienoishävittäjä. Myös Heinleinin powered suitista vaikutteita saanut "Guncannon" ja panssarivaunumainen "Guntank" käyttivät tätä systeemiä.


title: Kidō senshi Gundam

text: Vaikka kolme pääosarobottia olivat kaikki tarinassa prototyyppikoneita, kuvattiin Zeonin Zakut alusta alkaen massatuotettuina sotakoneina. Lisäksi, vaikka nämä kolme protyyppiä olivatkin tarinan keskiössä, ne eivät yksin kääntäneet sodan kulkua tarinan edetessä. Zakun perijiksi kehitetyt Zeonin mobile suitit kuten "Dom" ja "Gelgoog" samoin kuin Gundamiin pohjautuva liittovaltion massatuotettu "GM" esiintyvät myös suurin joukoin tarinan edetessä. Mobile suitien olemassaoloa selittämään Gundamin maailmaan sijoitettiin myös kuvitteelliset "Minovskin hiukkaset". Nämä hiukkaset tekevät käyttökelvottomiksi sähkömagneettisten aaltojen perusteella ohjautuvat aseet häiritsemällä niiden ohjauslaitteistoja, millä selitetään se, että taistelut käydään Gundamissa pääasiassa lähietäisyydeltä. Kiinnittämällä erityistä huomiota myös avaruuden painottomuuden kuvaamiseen ja muihin pieniin yksityiskohtiin pyrittiin lisäämään Kidō senshi Gundamin todellisuudentuntua. Näiden asioiden vuoksi sarja on viime vuosina alettu sanoa "real robot" -genren äidiksi.


title: Kidō senshi Gundam

text: Vielä yksi Gundamin keskeisistä käsitteistä on "newtype". Gundamin maailmassa newtype-ihmiset ovat evoluution seuraava askel, joilla on yliluonnolliselta vaikuttava havaintokyky. Aluksi tällä oli tarkoitus selittää tarinan sankari Amuron yli-inhimillinen suorituskyky, mutta lopulta myös päävastustaja Char Aznable ja Amuron tapaama tyttö "Lalah Sune" osoittautuvat newtypeiksi. Näiden kolmen välillä tapahtuu murhenäytelmä, joka pakottaa päähahmot kysymään, mitä ”uusi ihmistyyppi” oikein tarkoittaa.


title: Kidō senshi Gundam

text: Vaikka Kidō senshi Gundamin aikoihin oli jo julkaistu moderneja avaruusoopperoita, ei sen ilmestymisen aikaan pidetty mahdollisena, että absurdeja jättiläisrobotteja käyttämällä voitaisiin kertoa vakava tarina, joka ei olisi juoneltaan vain yksinkertainen hyvän ja pahan välinen taistelu. Gundamin katsojaprosentit sen ensilähetyksen aikaan olivatkin heikot: keskimäärin vain 9,1 % Nagoyan ja 5,3 % Kantōn alueilla. Tämän vuoksi Gundam-lelut eivät myyneet lelu-yhtiöiden odottamalla tavalla, ja lopputuloksena 52-osaiseksi tarkoitettu sarja päättyi sponsorien painostuksesta osaan 43.


title: Kidō senshi Gundam

text: Gundamista kuitenkin kirjoitettiin ajoittain innostuneita lehtijuttuja, ja sarjan suosio kasvoi pikku hiljaa myöhäisteinien keskuudessa. Niinpä sarjan viimeisten jaksojen katsojaluvut olivat lähetysajankohtaan nähden kohtuulliset.


title: Kidō senshi Gundam

text: Gundamin ensimmäisen lähetyskierroksen päätyttyä sarjan fanit ja animaatiolehdet vaativat uusintaesitystä, ja kun Gundam uusittiin sama toistui. Näin Gundam vähitellen tuli osaksi yleistä populäärikulttuuria. Sarja sai uusintakierroksellaan yli 10 % katsojaluvut, ja vuonna 1982 keskimääräinen prosentti Nagoyan seudulla oli jo 25,7 % (korkeimmillaan 29,1 %). Näin Gundamin suosio kasvoi todistetusti televisionkatsojien keskuudessa.


title: Kidō senshi Gundam

text: Puoli vuotta sarjan ensimmäisen uusinnan päättymisen jälkeen Gundam-tuotteiden oikeudet saanut Bandai toi markkinoille Gundam-pienoismallit, jotka saavuttivat nuorimmat ikäryhmät mukaan lukien räjähdysmäisen suosion. Tämä osaltaan auttoi Gundamin suosion kasvua. Hyvän myynnin johdosta Bandai julkaisi Mobile Suit Variation -pienoismallijatkosarjan, joka sisälsi sarjan roboteista virallisia muunnelmia, joita ei kuitenkaan itse sarjassa nähty. Tämä ja alan lehdissä esitellyt erilaiset Gundam-skenaariot ja lehtijutut entisestään syvensivät Gundamin maailmaa. Myös Haruka Takachiho julkaisi omia mielipiteitään siitä, missä määrin Gundamin teknologia ja newtypet olisivat todellisuudessa mahdollisia.


title: Kidō senshi Gundam

text: Lokakuussa 1980 ilmoitettiin, että televisiosarjasta muokattaisiin elokuva muokkaamalla olevassaolevaa ja lisäämällä uutta materiaalia. Ensimmäinen elokuva käsitti sarjan osat 1–13, ja se sai ensi-iltansa 14. maaliskuuta 1981 Shōchiku-yhtiön jakelemana. Elokuva nimetiin yksinkertaisesti "Kidō senshi Gundam"iksi, mutta erotukseksi sarjasta siitä käytetään joskus elokuvan päätöskappaleen mukaan nimeä "Suna no jūjika hen". Ensi-iltaa ennakoiden 2. helmikuuta 1981 Shinjukussa järjestettiin "Anime shin seiki sengen" (”Animaation uuden aikakauden julistus”) -niminen tapahtuma, johon osallistui noin 15 000 nuorta. Osa paikalle tulleista oli jopa pukeutunut päähahmoiksi, kuten Chariksi ja Lalah’ksi. Osallistujien edessä Tomino piti puheen, jossa hän kyseenalaisti sen, miten yritykset saattoivat pitää animaatiota vulgäärinä ja ala-arvoisena, vaikka se sai näin suuren ihmisjoukon liikkeelle.


title: Kidō senshi Gundam

text: Ensimmäisen elokuvan menestyksen myötä ensi-iltansa saivat "Kidō senshi Gundam II – ai senshi hen" (tv-sarjan osat 16– 31:n alkupuoli) 11. heinäkuuta 1981 ja "Kidō senshi Gundam III – meguriai sora hen" (jakson 31 loppu – 43) 13. maaliskuuta. 1982. Kummankin elokuvan tunnuskappaleet nousivat Oricon-listalle, ja elokuvien oheismarkkinointi synnytti suuren mediailmiön Japanissa.


title: Kidō senshi Gundam

text: Elokuvia seurasivat Gundamin maailmaan sijoittuvat lukuisat romaanit ja sarjakuvat, ja Gudamista tulikin tuli yksi ensimmäisistä suurista mediafranchiseista. Myöhempinä vuosina lukuisat henkilöt tuottivat seitsemän vuotta Kidō senshi Gundamia myöhempään aikaan sijoittuvasta "Kidō senshi Z Gundam"ista lähtien samaa fiktiivistä maailmanhistoriaa tai maailmankuvaa teemanaan käyttäviä "Gundam"-nimisiä animaatioita, romaaneja, sarjakuvia, videopelejä ynnä muita tuotteita.


title: Kidō senshi Gundam

text: Kidō senshi Gundam on monisyisten hahmojensa ja niillä aikaansaadun dramaattisuutensa vuoksi saanut osakseen paljon arvostusta neljällä vuosikymmenellä ensijulkaisustaan lähtien. Gundam ei pyrkinyt kaunistelemaan sotaa eikä toisaalta olemaan sodanvastainen julistus, ja sen omaleimainen esitystapa on vaikuttanut sarjan "Gundam-sukupolveksi" kutsuttujen katsojien näkemyksiin sodasta.


title: Kidō senshi Gundam

text: Gundamin menestys aikaansai uuden animaatiobuumin, ja siitä ottivat vaikutteita lukemattomat enemmän ja vähemmän onnistuneet yrittäjät. Erityisesti mecha-animessa ryhdyttiin aiempaa tarkemmin paneutumaan maailman ja päähenkilöiden kuvaamiseen ja huomioimaan myös ala-astelaisia vanhemmat ikäryhmät. Gundam-sarjan uudet teokset jatkoivat Gundam-fanien synnyttämistä jo toisessa polvessa. Myös Gundam-pienoismallit ja -lelut ovat uusine Gundameineen ja Zaku-malleineen onnistuneet säilyttämään suosionsa tähän päivään asti.


title: Kidō senshi Gundam

text: Anime shin seiki sengenin osallistujien ja muiden Gundamin katsojien joukosta kasvoi useita uuden sukupolven animevaikuttajia. Mm. kyseisenä päivänä Chariksi ja Lalah’ksi pukeutuneet tuleva animaatioiden mecha-suunnittelija Mamoru Nakano ja ääninäyttelijä Maria Kawamura osallistuivat Kidō senshi Z Gundamin tuotantoon.


title: Kidō senshi Gundam

text: Mobile suiteilla ja Minovskin hiukkasilla, jotka antoivat syyn miehitettyjen jättiläisrobottien olemassaoloon, oli suuri vaikutus animefaneihin ja -tuottajiin. Seuranneissa teoksissa pyrittiin usein perustelemaan, miksi robotit olivat ihmisen muotoisia, miksi ne olivat taistelukoneina parempia kuin nykyiset panssarivaunut ja hävittäjät, miksi taistelut käytiin lähietäisyyksillä ja miksi päähenkilö oli erinomainen (muttei kuitenkaan liian ylivoimainen) pilotti. Gundamista vaikutteensa saaneiksi voidaan katsoa mm. "battroid"it ja "destroid"it (Macross), "combat armour" (Taiyō no kiba Dougram), "round vernian" (Ginga hyōryū Vifam), "armoured trooper" (Sōkō kihei Votoms) ja"labor"it (Patlabor).


title: Kidō senshi Gundam

text: Gundamissa robotteja ei kuvattu sankarille varattuina, ainutkertaisina koneina, kun taas sitä ennen sankarin ohjastama robotti oli kuvattu upeaksi ja tyylikkääksi. Gundamia jälkeen kumpikin tyyli alkoi kehittyä omaan suuntaansa. Lopulta nämä tyylisuunnat yhdistettiin Super robot taisen -pelisarjassa, ja niitä alettiin kutsua nimillä "super robot" ja "real robot".


title: Kidō senshi Gundam

text: Lisäksi, kuten ihmisen kokoisista roboteista tuli tutkijoiden mielenkiinnon kohde tosielämässä Tetsuwan Atomin myötä, teki Gundam mobile suiteista yhden robottitukijoiden maaleista.


title: Kidō senshi Gundam

text: Kidō senshi Gundamin päähenkilöt poikkesivat siihen asti animaatioissa nähdyistä tai esittivät hahmot uudenlaisista näkökulmista. Hahmoilla ja heidän lausumillaan tunnetuilla repliikeillä on ollut suuri vaikutus myöhempiin teoksiin.


title: Kidō senshi Gundam

text: Kaikki jaksot on lueteltu sillä nimellä, mikä jakson alussa näytettiin. Lisäksi on mainittu, miten jakson sisältöä on elokuvaversioissa muokattu.Kidō senshi Z Gundamia ja sitä seuranneita animaatiosarjoja käsitellään artikkelissa Gundam-sarja.


title: Kidō senshi Gundam

text: Edellä mainitut kolme elokuvaa julkaistiin DVD:llä vuonna 2002. Julkaisun 5.1-kanavaista ääntä varten repliikit äänitettiin uudelleen alkuperäisellä (tiettyjä poikkeuksia lukuun ottamatta) näyttelijäkaartilla sekä efektejä ja musiikkia muokattiin. Vaikka sisältö muutoin oli täsmälleen sama kuin alkuperäisellä teatterikierroksella, useat alkuperäisen elokuvat aikanaan elokuvissa tai myöhemmin videolta nähneet fanit eivät pitäneet muutoksista. Tuottajia toivottiinkin julkaisemaan alkuperäisääniraidalla varustettu versio, joka julkaistiinkin viimein joulukuussa 2007. Tomino itse kertoi "Eizō no gensoku"ssa halunneensa lisätä efektien määrää kymmenkertaiseksi ja pitäneensä alkuperäistä äänimaailmaltaan yllättävänkin köyhänä.


title: Kidō senshi Gundam

text: Sarjan esittämisen jälkeen vuonna 1980 Shinsuke Nakajima ja Ryūsuke Ukawa julkaisivat Kingrecordsin kautta soundtrack-levyn "Kidō senshi Gundam III – Amuro yo...", jonka kahdella LP:llä oli myös kuunnelmaosuus ja ennen julkaisemattomia kappaleita. Vaikka kuunnelmaosuus oli vain ote sarjan jaksojen ääniraidasta, sai se hyvän vastaanoton, koska videot tai muut tallennuslaitteet eivät vielä olleet kovin yleisessä käytössä. Levy julkaistiin uudelleen CD:llä 1991, mutta nykyisin sitä on vaikeaa saada käsiinsä. Levyllä on otteita jaksoista 1, 2, 9, 10, 19, 21, 24, 34, 36, 38, 41, 42 ja 43.


title: Kidō senshi Gundam

text: Elokuvaversion julkaisun aikoihinkin julkaistiin kuunnelmalevy.


title: Kidō senshi Gundam

text: Sarjan tekemisen aikoihin Gundamissa käytettiin vielä Kimba, valkoisen leijonan ja Tähtiritarien tyyliä vanhakantaisempia, lapsille suunnattuille animeille tyypillisiä lauluja. Toisen ja kolmannen elokuvan ilmestyessä, kun Gundam oli jo tunnustettu nuorisoanimeksi, Tominon ystävä, J-popin ja mainoslaulujen säveltäjänä tunnettu Daisuke Inoue teki ja esitti itse uudet tunnuslaulut. Erityisesti katsottiin, että kolmannen elokuvan huipennuksessa ja loppukohtauksessa soivat ”Beginning” ja ”Meguriai” toivat kokopitkinä elokuvaan sarjasta puuttunutta jännitettä.


title: Kidō senshi Gundam

text:
Vuoden 2008 heinäkuuhun mennessä seuraavat levyt on uudelleenjulkaistu ja laajalti saatavilla. Singeihin on lisätty niistä alun perin EP-aikakaudella puuttuneet off vocal (karaoke) -versiot.
Vuosina 1979–1983 ilmestyneet 14 levyä julkaistiin uudelleen pahvikoteloissa.


title: Kidō senshi Gundam

text: TV-sarjan pääohjaaja Yoshiyuki Tomino kirjoitti sarjan pohjalta vanhemmille ikäluokille suunnatun romaanin, joka julkaistiin Asahi Sonoramassa. Tarinan edetessä romaani poikkeaa täysin TV-sarjasta ja sen tapahtumat ovat täysin ristiriidassa seuraajasarjojen, kuten Z Gundamin kanssa. Myöhemmin Kadokawa shoten julkaisi romaanin kolmeen osaan jaettuna Kadokawa Sneaker -merkin alla. Asahi Sonorama -version kansikuvat olivat Kunio Ōkawaran käsialaa, kun taas Yoshinobu Aohachi piirsi varsinaiseen tarinaan kuvat. Kadokawan version kuvitti Haruhiko Mikimoto.


title: Kidō senshi Gundam

text: Suurimpana erona TV-sarjaan tarinan sankari Amuro kaatuu kesken tarinan, mikä aikanaan oli suuri yllätys sarjan faneille. Hajime Katoki kuvaili "Gundam Fix"in viimeisessä numerossa kohtausta ja sen tuomia tunteita. Hänen mukaansa uudelleenjulkaisujen yhteydessä Tomino harkitsi Amuron ja Hayaton kuolemien uudelleenkirjoitusta sovittaakseen tarinan yhteen Z Gunamin kanssa, mutta luopui ajatuksesta ajateltuaan sen olevan hänen aikaisemman minänsä kieltämistä. Lisäksi eroja on myös Zeonin ja Liittovaltion kuvauksessa. Liittovaltion hallinnon korruptio etenee ja jotaa byrokraattien esittämiseen pahoina hahmoina, mikä osaltaan kytkeytyy Z Gundamissa nähtävään AEUGin ja Titaanien väliseen konfliktiin. Osa romaanin esittämistä yksityiskohdista sisällytettiin myös myöhempiin elokuvaversioihin (Amuron äidin nimi, Gihrenin sihteeri Cecilia Iren, Hayaton siirtyminen Guncannonin ohjaamiseen).


title: Kidō senshi Gundam

text: Vain romaanissa esiintyvä Charin erikois- "Rick Dom" on myös sittemmin nähty mm. useissa videopeleissä.


title: Kidō senshi Gundam

text: Tomino kirjoitti lisäksi sivutarinana kertomuksen "Mikkai – Amuro to Lalah", mutta tämä seuraa TV-sarjan tapahtumia. Aluksi tarina julkaistiin kahdessa osassa Kadokawa mini -sarjassa, mutta sittemmin yksissä kansissa Kadokawa Sneaker -pokkarina.


title: Kidō senshi Gundam

text: Asahi Sonoramassa julkaistiin vielä Masaaki Nakanen kirjoittama romaaniversio, mutta se seurasi melko tarkasti tv-sarjan tapahtumia. Vuonna 2005 sen painos oli loppuunmyyty.


title: Kidō senshi Gundam

text: Samaan aikaan tv-sarjan ensiesityksen yhteydessä vuonna 1979 julkaisi Akita shoten shōnen-mangalehti "Bōken’ō"ssa Yū Okazakin sarjakuvaversion. Sarja eteni kuukaudessa neljä kertaa kolmenkymmenen minuutin jakson voimin, kun taas sarjakuva joutui tulemaan toimeen rajoitetulla sivumäärällä julkaisutahdin ollessa vain kerran kuussa mutta silti etenemään samaan tahtiin kuin televisiosarja. Lisäksi Bōkenō oli suunnattu jossain määrin televisiosarjaa nuoremmalle kohderyhmälle, minkä seikkojen johdosta sarjakuva poikkesi monilta osin tv-sarjasta. Lopulta sarjakuvan julkaisu lopetettiin kesken noin tarinan puolivälissä. Asiaa käsitellään tarkemmin artikkelissa Kidō senshi Gundam (Bōken’ōn sarjakuva).


title: Kidō senshi Gundam

text: Vuonna 1992 Yasuhisa Kondō alkoi julkaista alkuperäisen sarjakuvan uusioversiota Bandain "Cyber Comics" -lehdessä nimellä "Kidō senshi Gundam 0079". Sen jälkeen sarjan julkaisulehti vaihtui ensin "MS Saga"ksi ja sitten "Dengeki daiō"ksi, kunnes sarja pitkän julkaisurupeaman päätteeksi saavutti päätöksensä vuonna 2005. Siinä missä myöhempi Yasuhikon versiointi sisältää melko merkittäviäkin muutoksia animaatioversioon nähden, Kondō varoi visusti tekemästä suuria poikkeamia tarinaan ja asetelmiin, mutta pyrki lisäämään viittauksia debyyttiteokseensa "MS senki".


title: Kidō senshi Gundam

text: Vuodesta 2002 alkaen tv-sarjan hahmosuunnittelija Yoshikazu Yasuhikon "Kidō senshi Gundam – The Origin" -sarjakuvaa on julkaistu tarkoitusta varten perustetussa, kuukausittain ilmestyvässä Kadokawa shotenin Gundam A -sarjakuvalehdessä. Tarinan ja asetelmien yksityiskohtia on muokattu, ja televisiosarjasta suuresti poikkeavia kohtiakin on paljon. Lisäksi Zeon Daikunin kuolemasta sodan alkuun kuluvaa aikakautta, jota tv-sarjassa ei näytetä, käsitellään sarjakuvassa yksityiskohtaisesti.


title: Kidō senshi Gundam

text: Pitkän aikaa vain elokuvat olivat ostettavissa, eikä tv-sarjaa julkaistu kaupoissa. Sarja julkaistiin kuitenkin viimein Laserdiscillä aluksi rajoitettuna painoksena nimellä "Kidō senshi Gundam Memorial Box". Sarja julkaistiin kahtena pakettina: Elokuussa 1998 ilmestynyt "Part-1" sisälsi jaksot 1–22, ja saman vuoden joulukuussa julkaistu "Part-2" jaksot 23–43. Kummassakin paketissa oli kuusi LD-levyä.


title: Kidō senshi Gundam

text: Laserdisc-julkaisun jälkeen sarja julkaistiin rajoitettuna painoksena myös DVD:llä. "DVD-Box 1" (jaksot 1–24, 6 levyä) ilmestyi joulukuussa 2006 ja "DVD-Box 2" (jaksot 25–43, 5 levyä) tammikuussa 2007. 11 levyä julkaistiin myös järjestyksessä yksittäin alkaen kesäkuusta 2007. Julkaisun yhteydessä järjestettiin myös mainoskampanja, jossa ensimmäisen DVD-paketin ennakkotilanneet saivat kaupan päälle ”1/200 RX-78 Gundam Limited Version” -pienoismallin, joka ei ollut myytävänä kaupoissa.


title: Kidō senshi Gundam

text: DVD-julkaisun yhteydessä 27 vuotta vanhaa, laadultaan heikentynyttä filmimateriaalia paranneltiin digitaalisesti HDTV-standardia vastaavaksi. Tämän vuoksi yhden jakson hinta nousi hieman verrattuna muihin samanikäisiin sarjoihin.


title: Kidō senshi Gundam

text: ”Tomino ni kike!”ssä Tomino kieltäytyi antamasta pyydettäessä Gundam-DVD:tä Sōichi Noguchille, koska se oli hänen mielestään ”heikkolaatuinen tekele” (tarkoittaen mahdollisesti elokuvaa).


title: Kidō senshi Gundam

text: Eteläkorealainen animaatio "Uju heukgisa" plagioi monilta osin luvatta Kidō senshi Gundamia.


title: Gundam

text: Gundam-sarja () on tuoteperhe, joka keskittyy japanilaisen mecha-animaatiosarja Kidō senshi Gundamin sekä sen lukuisten jatko- ja sivuosien ympärille. Sen teoksia yhdistää robottiteeman ohella nimeen kuuluva sana ”Gundam”.


title: Gundam

text: Kidō senshi Gundamin juonena ei ollut mustavalkoinen hyvien sankareiden ja pahojen valloitusjoukkojen välinen taistelu, vaan ihmiskunnan sisäinen sota. Sarjassa esiintyneitä robotteja kutsuttiin tarinassa mobile suiteiksi, ja niitä käytettiin yhtenä sodan aseista.


title: Gundam

text: Tällainen robottikuvaus osoittautui suosituksi verrattain vanhan ikäryhmän keskuudessa ja vaikutti suuresti koko genreen. Gundam loikin uudenlaisen mecha-alagenren real robot, jossa mechat käyttävät teknologisia aseita. Aiemmissa mechoissa oli yliluonnollisia ominaisuuksia, ja tämänlaiset mechat saivat sittemmin alagenre-luokituksen super robot.


title: Gundam

text: Gundam-sarja ei koostu vain Kidō senshi Gundamin suorista jatko-osista, vaan jatkuvalla tahdilla on julkaistu myös kokonaan eri maailmoihin sijoittuvia johdannaisteoksia. Tv-animaatioiden ohella sarjaan kuuluu myös elokuvia, OVA-videoita, sarjakuvia, romaaneja ja videopelejä.


title: Gundam

text: Suuren osan Gundamin maailmasta ja teemoista loi ensimmäisen osan ohjannut Yoshiyuki Tomino, mutta sarjan teoksia ovat tuottaneet ja ohjanneet myös lukuisat muut henkilöt.


title: Gundam

text: Gundam-sarja jakautuu tapahtumamaailmojensa (jatkumoidensa) perusteella useiksi alisarjoiksi, mutta yleisesti niiden maailmoissa ihmiskunta on muuttanut asumaan avaruussiirtokuntiin ja käy sotaa ihmismuotoisilla mobile suiteilla. Gundamin tapahtumat sijoittuvat pääasiassa Kuun kiertoradan sisäpuolelle, ja kaukaisimmillaan vain Jupiteriin asti.


title: Gundam

text: Maailmaa hallitsee yleensä valtaisa keskushallitus, mutta rauhaa ei onnistuta ylläpitämään, vaan useat aseelliset ryhmittymät nousevat vastarintaan hallitusta vastaan. Useissa sarjoissa esiintyy armeija, jonka sääntöjä ja mobile suit -taisteluita sarjassa kuvataan.


title: Gundam

text: Useissa tv-sarjoissa lapset joutuvat sodan pyörteisiin ja ajautuvat vääjäämättä taisteluihin mobile suiteilla. Tämän vuoksi päähenkilö joutuu armeijan alaisuuteen.


title: Gundam

text: Gundamin vastustajajoukot eivät ole vain persoonattomia vihollisia, vaan koostuvat yksilöistä, joihin kuuluu myös päähenkilön tavoin pakon edessä taistelevia lapsia. Siirtokuntapudotusten kaltaisia massatuhotapahtumia käsitellään useasti, eivätkä päähenkilön joukkojen epäinhimilliset toimetkaan ole harvinaisia.


title: Gundam

text: Kidō senshi Gundamin alkoi yhtenä vuoden mittaisiksi suunnitelluista robotti-animaatioista. Vaikka sarjaa näytettiin lapsille sopivaan lähetysaikaan, sen realismi osoittautui suosituksi nuorison keskuudessa. Sarjan oheistuotelelujen myynti ei kuitenkaan sujunut odotetusti, minkä vuoksi sarja lopetettiin aiemmin kuin alun perin oli suunniteltu.


title: Gundam

text: Tähtiritarien suosion myötä lisääntyneiden animefanien keskuudessa Kidō senshi Gundamin maine kuitenkin levisi televisiolähetyksen päätyttyä. Uusintakierroksen jälkeen sarjan tapahtumat koottiin kolmeksi elokuvaksi. Näiden myötä Gundamin suosio kasvoi räjähdysmäisesti.


title: Gundam

text: Gundam-pienoismallien, ”Gunplan”, ensimmäisen sukupolven ”1:144-Gundam” pienoismallit saapuivat myyntiin puoli vuotta ensimmäisen lähetyksen päättymisen jälkeen ja kävivät alusta alkaen hyvin kaupaksi. Sen jälkeen Gundam-tuotteiden valikoima kasvoi, ja Gundam-harrastajien kirjo levisi ala-astelaisista nuoriin asti. Myyntiin saapui myös elokuvassa esiintymättömiä MSV-malleja, jotka myös osoittautuivat suosituiksi.


title: Gundam

text: Pienoismallien suosion innostamana niiden valmistaja, leluyhtiö Bandai pyysi Sunriseä tuottamaan sarjalle jatkoa, ja Sunrise toteutti suorana jatkosarjana Kidō senshi Z Gundamin. Gundam levittäytyi myös muihin medioihin mm. romaaneina ja peleinä, ja Gundamista tuli suurbrandi. Tomino ohjasi vielä yhden jatko-osan, Kidō senshi Gundam ZZ:n.


title: Gundam

text: Vuoden 1994 Kidō butōden G Gundamista lähtien on julkaistu eri rinnakkaisuniversumeihin sijoittuvia Gundam-animaatioita, joita Tomino ei ohjannut. Gundamin sivutarinoina julkaistiin myös OVA-videoita, joista vastasivat muut kuin Tomino.


title: Gundam

text: Eri mecha-animaatioita yhdistävässä Super robot taisen -pelisarjassa Gundam-hahmot ja robotit ovat myös keskeisessä roolissa.


title: Gundam

text: Varsinaiset Gundam-sarjan teokset ovat vakavahenkisiä tarinoita, mutta SD Gundam esittää Gundam-hahmot ja -robotit koomisessa valossa. Sarjan tarinat on suunnattu keskimäärin ala-astelaisille. Sarjan ensimmäinen animaatio julkaistiin yhdessä Gyakushū no Char -elokuvan kanssa, ja sen jälkeen brandi on laajentunut pienoismalleihin, peleihin ynnä muihin medioihin. 1980-luvulla syntyneistä Gundam-faneista monet tutustuivat Gundamiin juuri SD Gundamin kautta.


title: Gundam

text: SD Gundamin hahmoja ja maailmaa pidetään yleisesti täysin erillisenä varsinaisesta Gundamista. Super robot taisenissa varsinaisen Gundamin juonta kerrotaan SD-hahmoilla, mikä voi aiheuttaa sekaannusta. Syynä pidetään graafisia rajoituksia ja tekijänoikeussyitä.


title: Gundam

text: Sarjat Kidō senshi Gundamista Kidō shin seiki Gundam X:ään lähetetiin Tv Asahin kontrolloimissa televisioverkoissa. Sarjat Kidō senshi Gundam ZZ:aan asti tuotti All-Nippon News Network -ketjuun kuuluva Nagoya terebi, ja Kidō senshi V Gundamista eteenpäin tuotannon hoiti ketjun avainasema Tv Asahi.


title: Gundam

text: Myöhemmistä Gundam-sarjoista ∀ Gundamin tuotti Fuji terebin FNS-ketju ja Kidō senshi Gundam Seedin, Kidō senshi Gundam Seed Destinyn ja Kidō senshi Gundam 00:n TBS:n JNN-ketjun Mainichi hōsō. SD Gundam Forcea lähetetään Tv Tokyon TXN-verkon eri asemilla.


title: Gundam

text: Asemasta riippumatta sarjoja on näytetty iltaneljän ja -kuuden välisenä aikana, mikä on ollut tuotantoyhtiöiden ja rahoittajien toive. Gundam-sarjojen siirtymisen pois Asahilta vuonna 1996 syynä oli se, että ohjelmauudistusten johdosta Gundameja ei enää voitu lähettää kyseisenä kellonaikana.


title: Gundam

text: Myöhemmin Tv Asahin verkoissa on nähty vain televisiospesiaali G-Saviour.


title: Gundam

text: Vaikka Gundamia pidetään yhteiskunnallisesti merkittävänä animaationa, sitä ei kuitenkaan tv-verkostojen ja paikallisten tv-asemien suhteiden vuoksi kuitenkaan nähty koko Japanissa. Kaupallisen television maanpäällisessä verkossa koko maan kattava lähetys oli mahdotonta. Niillä alueilla, joita verkosto ei kattanut, asuvat ihmiset joutuivat turvautumaan vuokravideoihin. Viime vuosina satelliittitelevisio ja Internetin laajakaista-lähetykset ovat kuitenkin mahdollistaneet Gundamin katsomisen koko maassa.


title: Kauppakomppania

text: Kauppakomppania oli kauppiaiden, sijoittajien ja osakkaiden muodostama monopoliyhtymä, jonka tarkoituksena oli kaupankäynti, tutkimusmatkat tai siirtomaiden muodostaminen. Kauppakomppanioita alettiin muodostaa 1500-luvulla; ensimmäisenä niistä perustettiin Merchant Adventures -seura Englannissa vuonna 1505. Kauppakomppaniat toimivat yleensä valtioiden suojeluksessa, ja niiden tavoitteena oli taloudellisen hyödyn saaminen ja alueen hallinta. Kauppakomppanioita on ollut erityisesti Britannialla, Saksalla, Portugalilla, Ranskalla ja Alankomailla. Myös Ruotsilla ja Tanskalla oli kauppakomppanioita, ja Venäläis-amerikkalainen kauppakomppania hallinnoi Venäjän Amerikkaa (Alaska) 1800-luvun alkupuoliskolla.


title: The Avengers (yhtye)

text: The Avengers oli vuosina 1962–1964 toiminut suomalainen rautalankayhtye. Yhtye lienee perustettu Helsingin Sörnäisissä vuonna 1962. Siinä soittivat Aikka Hakala (rummut), Ilkka Salminen (basso), Reima Nurmi (komppikitara) sekä Vesa Salmela (soolokitara), jolla oli ensimmäinen Suomessa sunburst-värinen Fender Stratocaster -kitara. Kesällä 1963 yhtyeeseen liittyi laulusolisti Harri Saave, jota kutsuttiin Sörsseliksi. Samaan aikaan yhtyeeseen liittyi vielä urkuri Kari Olki, joka oli ilmeisesti ensimmäinen kitarayhtyeessä vaikuttanut urkuri.


title: The Avengers (yhtye)

text: The Avengers oli mukana kitarayhtyeiden ensimmäisessä SM-kilpailussa Expo-hallissa kevättalvella 1963, missä he herättivät levytuottaja Osmo Ruuskasen huomion. Seuraus tästä oli se, että yhtye sai levyttää Philips-merkille kaksi rautalankasingleä. Niistä ensimmäinen oli 14.8.1963 levytetty ""Taikayö / Leskiäidin tyttäret"." Sitä seurasi 9.10.1963 taltioitu ""Juoksuhauta-twist / Volgan rannalla"".


title: The Avengers (yhtye)

text: The Avengers hajosi alkuvuonna 1964 asepalveluksen takia, ja Saave toimi vuoden kuluttua Harry & The Hound-Dogsin laulusolistina. Muista jäsenistä Hakala ja bassoon siirtynyt Salmela soittivat 60- ja 70-lukujen vaihteessa Smokings-yhtyeessä, josta Hakala siirtyi heinäkuussa 1971 Jussi Raittisen The Boys -yhtyeeseen.


title: Kultalanperä

text: Kultalanperä on kylä Pohjois-Pohjanmaan rannikolla Raahessa entisen Saloisten kunnan alueella. Kylä sijaitsee valtatie 8:n varrella noin 12 kilometriä Saloisten kirkonkylältä etelään ja on Saloisten toiseksi eteläisin kylä. Saloisten seurakunnan leirikeskus on Kultalanperällä. Kylän vanhinmat talot ovat Kultala ja siitä lohkottu Ojatoiste. Kultalan tila on perustettu maankohoamisen perusteella ilmeisesti jo ennen isoa vihaa tai heti sen jälkeen vanhan suuren rantatien varteen. Rantaviiva on siihen aikaan ollut hyvin lähellä nykyistä kylätietä. Suurin osa kylän taloista on lohkottu vuosisatojen kuluessa Kultalasta.


title: Taipaleenpohja

text: Taipaleenpohja on Päijänteen Kinisselän lahti Asikkalan kunnassa. Pohjukan nimi tulee sen käytöstä kulkutienä. Vielä 1900-luvun puolivälissä käytettiin Taipaleenpohjan reittiä kulkutienä muun muassa Mustjärven koululle talvisin. Aiemmin historiassa, ennen 1900-lukua, Taipaleenpohjaa on käytetty kulkutienä Ruotsalaiselle. Nykyisin Taipaleenpohjassa sijaitsee joitakin mökkejä, joskin talviaikana alue on hiljainen.


title: Taipaleenpohja

text: Taipaleenpohja, kuten Päijänteen maisemat yleensä, on korkeusvaihteluiden vuoksi jylhää seutua. Vesialueella on kivikko- ja mutapohja, paikoitellen savipohja.


title: Taipaleenpohja

text: Taipaleenpohjaan laskee kaksi puroa. Toinen laskee Rampsin niemestä suolta ja toinen laskee Taipaleenpohjaan Kopsuontien puolelta, läheltä Jokelantietä. Jokelantien ali kulkeva puro on suurempi, ja siihen nousee kuoreita, taimenia, ahvenia, salakoita ja särkiä.


title: The Blazers

text: The Blazers oli vuosina 1962–1964 toiminut suomalainen rautalankayhtye, joka julkaisi kaksi singleä. Yhtye perustettiin Helsingissä vuonna 1962. The Blazers tuli kolmanneksi Linnanmäen kitarayhtyekilpailussa vuonna 1963 ja voitti seuraavana vuonna kitarayhtyeiden SM-kilpailun.


title: The Blazers

text: The Blazers levytti 1963 kaksi rautalankasingleä PSO:n Parlophone-merkille. Yhtyeen ensilevytys oli 16.4.1963 taltioitu ""Old Scars / Wooden Ring"". 22.8.1963 The Blazers levytti singlen ""Laakson ruusu / Metsäkukkia"", joka jäikin sen viimeiseksi singleksi komppikitaristi Ilkka Nymanin ja rumpali Heikki Hännisen jouduttua seuraavana vuonna armeijaan. Radiosoittoa yhtyeen toinen levy ei saanut, koska eritoten kappale "Metsäkukkia" koettiin loukkaavana. 8.5.1963 yhtye esiintyi Tesvisiossa ohjelmassa Nuorten tanssihetki.


title: The Blazers

text: Yhtyeen soolokitaristi Heikki Rantapihla soitti vasenkätistä Burns Black Bison -kitaraa. Yhtyeen kaikki soittimet vahvistettiin Meazzin laululaitteiden läpi, jotka olivat tuolloin muotia. Monet muut yhtyeen aikaisemmista soittimista oli valmistettu käsin, ja kaulan jäykkyyden yhteydessä tavattiin ongelmia - tavallinen suomalainen puu ja liima eivät riittäneet. The Blazers ratkaisi ongelman täysin eri tavalla kuin muut helsinkiläiset rautalankayhtyeet. He tekivät omat soittimensa ja päätyivät lopuksi tukemaan soittimien kaulat betoniraudoilla. Tuloksena oli erittäin jäykkä mutta todella hitaasti liikuteltava soitin.


title: The Blazers

text: Rantapihlan oli tarkoitus liittyä huhtikuussa 1964 The Boysiin. Eero Raittinen ja Boysien treenikämpän talon isännöitsijän poika Boka Backman rikkoivat kuitenkin vahingossa Rantapihlan kitaran niin pahasti, että sen kaula meni poikki. Uuden kaulan tulo Englannista kesti niin kauan, että Rantapihla jätti liittymättä yhtyeeseen.


title: The Blazers

text: The Blazers on esiintynyt alkuperäiskokoonpanossaan aina silloin tällöin. Vuonna 1998 yhtye julkaisi Habitronics-levy-yhtiön kautta yhdessä Jussi Raittisen kanssa CD:n ""The Blazers Featuring Jussi Raittinen: Living In Europe"." Vuonna 2002 yhtye oli mukana kokoelmalevyllä ""Twangy Guitars, Silky Strings Volume 4"" (Twangsville). The Blazersin kappale "Old Scars" kuullaan myös elokuvassa ""Pidä huivista kiinni, Tatjana"", jonka Aki Kaurismäki ohjasi vuonna 1994.


title: The Blazers

text:
Basisti Seppo Ihalainen kuoli vuonna 2009, soolokitaristi Heikki Rantapihla 2012 ja rumpali Heikki Hänninen 2015.Singlet
Mini-albumitKokoelmajulkaisut


title: Alyson Stoner

text: Alyson Rae Stoner (s. 11. elokuuta 1993 Toledo, Ohio, Yhdysvallat) on yhdysvaltalainen näyttelijä, tanssija, laulaja ja ääninäyttelijä. Hänet tunnetaan parhaiten Sarah Bakerina "Villi tusina" -elokuvista, Maxina Disney Channelin sarjassa "Zackin ja Codyn viiden tähden elämää", Camille Gagena "Step Up" -elokuvista sekä Caitlyn Gellarina "Camp Rock" -elokuvista.


title: Alyson Stoner

text: Stoner on toiminut taustatanssijana artisteille kuten Missy Elliott, Eminem, Kumbia Kings, Outkast ja Will Smith.


title: Alyson Stoner

text: Stoner syntyi Toledossa LuAnne Hodgesille ja Charlie Stonerille vuonna 1993. Stoner kävi MVCDS-päiväkoulussa opiskellen samalla O'Connellin tanssistudiolla ja Margaret O’Brienin mallikoulussa. Vuonna 2000 hän voitti kansainvälisen mallitoimisto IMTA:n "Best Model of the Year" -palkinnon.


title: Alyson Stoner

text: Joulukuussa 2001 Stoner toimi Michael Alanin kanssa juontajana Disney Channelin "Mike's Super Short Show" -sarjassa. Stoner onnistui saamaan "Sarah Bakerin" roolin komediaelokuvissa "Villi tusina" (2003) ja "Villi tusina 2" (2005).


title: Alyson Stoner

text: Stoner on näytellyt monissa nuorille sunnatuissa sarjoissa, kuten "Zackin ja Codyn viiden tähden elämää", "That’s So Raven" ja "Drake & Josh".


title: Alyson Stoner

text: Vuonna 2006 hän esitti nuorta Camillea, päänäyttelijä Tyler Gagen (Channing Tatum) pikkusiskoa elokuvassa "Step Up". Myöhemmin hän palaa Camillien rooliin jatko-osissa "Step Up 3D" ja "".


title: Alyson Stoner

text: Stoner toimi Disney Channelin animaatiosarjaassa "Finias ja Ferb" Isabella Garcia-Shapironin ja Jennin äänenä neljänä tuotantokautena.


title: Alyson Stoner

text: Vuonna 2008 hänet kiinnitettiin Caitlyn Gellarin rooliin Disney Channelin "Camp Rock" -elokuvassa, jota pääosassa oli Demi Lovato. Samana vuonna hän esitti Alice McKinleytä elokuvassa "Alice Upside Down".


title: Alyson Stoner

text: Vuonna 2010 Stoner palasi Caitlyn rooliin jatko-osassa "".


title: Alyson Stoner

text: Vuonna 2013 Stoner korvasi Hayden Panettieren "" -pelin Kairin äänenä sekä "" -pelin Xionin äänenä. Stoner toimii Opalin äänenä "The Legend of Korra" -animaatiosarjassa.


title: Alyson Stoner

text: Los Angelesissa opittuaan koreografiaa Stoner on toiminut taustatanssijana artisteille, kuten Missy Elliott, Eminem, Juan Gabriel, Kumbia Kings, Outkast ja Will Smith. Vuosina 2003–2006 Stoner oli osa "JammXKids"-tanssiryhmää.


title: Alyson Stoner

text: Stoner opettaa breakdancea Los Angelesin "The Millennium Dance Complex" -tanssistudiolla.


title: Alyson Stoner

text: Vuonna 2008 Stoner lauloi kappaleet "Lost and Found" ja "Free Spirit" elokuvan "Alice Upside Down" soundtrackiltä.


title: Alyson Stoner

text: Stoner julkaisi ensimmäisen singlensä nimeltä "Flying Forward" 20. huhtikuuta 2010.


title: Alyson Stoner

text: Vuonna 2011 hän julkaisi esikois EP:n nimeltä "Beat the System".


title: Alyson Stoner

text: EP:t


title: Alyson Stoner

text: Singlet


title: Heinz Weis

text: Heinz Weis (s. 14. heinäkuuta 1963 Trier) on saksalainen entinen moukarinheittäjä, hän edusti myös Länsi-Saksaa vuoteen 1990.


title: Heinz Weis

text: Weis debytoi aikuisten arvokilpailuissa vuoden 1987 MM-kilpailuissa Roomassa, jossa hän sijoittui kuudenneksi. Seuraavana vuonna hän sijoittui Soulin olympiakisoissa viidenneksi heitettyään tuloksen 79,16. Vuonna 1990 hän heitti Splitin EM-kilpailuissa kahdeksanneksi tuloksella 75,38.


title: Heinz Weis

text: Tokion MM-kilpailuissa hän heitti ensimmäisen arvokisamitalinsa heitettyään tuloksella 80,44 pronssille. Barcelonan olympialaisissa seuraavana vuonna hän ei yltänyt mitalille, vaan sijoittui finaalissa kuudenneksi. EM-kilpailuissa Helsingissä 1994 hän palasi jälleen mitalikantaan heitettyään pronssia tuloksella 78,58.


title: Heinz Weis

text: Kahden vuoden kuluttua hän sijoittui Atlantan olympialaisissa vielä viidenneksi, mutta hän saavutti Ateenan MM-kilpailuissa 1997 uransa ainoan arvokisavoiton heitettyään 81,78. Budapestin EM-kilpailuissa 1998 hän heitti vielä neljänneksi, mutta jo Sevillan MM-kisoissa 1999 hän jäi kahdeksanneksitoista. Sydneyn olympialaisissa 2000 hän jäi karsintaan. Tämän jälkeen hän lopetti uransa.


title: Andernos-les-Bains

text: Andernos-les-Bains on kunta Gironden departementissa Akvitanian hallintoalueella Ranskassa. Kunnassa oli 9 254 asukasta vuoden 1999 väestönlaskennassa. Andernos-les-Bainsin pinta-ala on 20 neliökilometriä.


title: Eddy & The Lightnings

text: Eddy & The Lightnings oli 1960-luvulla toiminut suomalainen popyhtye, joka perustettiin Hämeenlinnassa. Yhtyeessä soittivat laulusolisti Eddy (Tapani Lehikoinen), soolokitaristi Matti Sortila, komppikitaristi Heikki Väisänen, basisti Eero Pekkola ja rumpali Juha Saikkonen. Tyylinsä takia yhtyettä nimitettiin ”Hämeenlinnan Beatlesiksi”, Hämeenlinna taas oli tuolloin ”Suomen Liverpool” ja yhtye oli ensimmäinen levyttänyt hämeenlinnalainen yhtye.


title: Eddy & The Lightnings

text: Eddy & The Lightnings levytti vuonna 1964 kaksi singleä, joista ensimmäinen oli huonosti menestynyt "Shut up / What a girl". 4. elokuuta 1964 taltioitu "Olet paha / En voi ostaa rakkauttasi" menestyi paremmin. ”Olet paha” oli alun perin englantilaisen The Swinging Blue Jeansin hittikappale ”You’re no good” ja ”En voi ostaa rakkauttasi” on Beatlesin ”Can’t buy me love”. Molemmat singlet ilmestyivät myöhemmin myös EP-levyinä. Seuraavana vuonna ilmestyi vielä kolmas single "Any more / This night", jonka b-puoli on Kai Hyttisen säveltämä. Tämän jälkeen yhtye hajosi ja Eddy toimi vuosina 1966–1972 soolouralla.


title: Bazas

text: Bazas on kunta Gironden departementissa Akvitanian hallintoalueella Ranskassa. Kunnassa oli 4 357 asukasta vuoden 1999 väestönlaskennassa. Bazasin pinta-ala on 37 neliökilometriä.


title: Bazas

text: Bazasissa on viinitarhoja, jotka tuottavat valkoviiniä.


title: Mieke Jaapies

text: Marie "Mieke" Jaapies (s. 7. elokuuta 1943 Wormerveer) on alankomaalainen entinen meloja ja olympiamitalisti. Hän saavutti Münchenin olympialaisissa 1972 hopeaa 500 metrin yksikkökilpailussa.


title: Blaye

text: Blaye on kunta Gironden departementissa Akvitanian hallintoalueella Ranskassa. Kunnassa oli 5880 asukasta heinäkuussa 2011. Blayen pinta-ala on kuusi neliökilometriä.


title: Blaye

text: Blayessa sijaitsee sotilasarkkitehti Vaubanin suunnittelema linnoitus. Vaubanin linnoitukset on lisätty UNESCO:n maailmanperintöluetteloon kesällä 2008.


title: Leinoperä

text: Leinoperä on kylä Pohjois-Pohjanmaalla Raahessa entisen Saloisten kunnan alueella. Leinoperän läpi virtaa Poikajoki. Leinoperä on saanut alkunsa heti ison vihan jälkeen 1700-luvun alkupuolella, jolloin perustettiin Leinosen uudistila. Ensimmäinen maininta Leinosesta on vuodelta 1742, rekisterinumeron perusteella se voisi olla 10–20 vuotta vanhempi. Myöhemmin Leinosen kantatila on jaettu moneksi pienemmäksi tilaksi. Toinen kylän vanhoista tiloista on Puustin kantatilasta 1700-luvun lopulla erotettu Poikajoki. Kylällä harjoitetaan edelleen runsaasti maataloutta, suurin tila on nykyisin Tamminen. Myös Rautaruukilla käydään töissä. Leinoperällä on myös ravirata, jonka vieressä on Tervakankaan rautakautinen kalmisto.


title: Cestas

text: Cestas on kaupunki ja kunta Gironden departementissa Akvitanian hallintoalueella Ranskassa. Kunnassa oli 16 927 asukasta vuoden 1999 väestönlaskennassa. Cestasin pinta-ala on 100 neliökilometriä.


title: Cestas

text: Cestas kuuluu suureen Landesin metsäalueeseen (La forêt des Landes), joka on Euroopan suurin rannikkomäntymetsä.


title: Kari Heikkilä

text: Kari Heikkilä (s. 10. tammikuuta 1960 Kangasala) on suomalainen jääkiekkovalmentaja ja entinen jääkiekkoilija.


title: Kari Heikkilä

text: Heikkilä edusti SM-liigassa pelaajana Ilvestä, ulkomailla hän pelasi muun muassa Luulajassa ja Fassassa Serie A:ssa.


title: Kari Heikkilä

text: Pelaajauransa jälkeen Heikkilä aloitti valmennusuransa vuonna 1994 Ruotsissa, jossa valmensi Sundsvallissa ja Bodenissa. Sieltä hän tuli Suomeen, jossa valmensi HPK:ta ja Vaasan Sportia ennen siirtymistään Kärppien peräsimeen kaudeksi 2000–2001. Heikkilä valmensi Kärpät Suomen mestaruuteen kaudella 2003–2004 ja hänet palkittiin SM-liigan parhaan valmentajan Kalevi Numminen -palkinnolla. Kaudella 2004–2005 Heikkilä luotsasi Venäjän liigan Lokomotiv Jaroslavlia. Venäjän vierailun jälkeen Heikkilä valmensi kaksi kautta Espoo Bluesia, mutta ei päässyt seurajohdon kanssa sopimukseen, joten palasi Jaroslavliin. Heikkilän johdolla Lokomotiv selvisi finaaliin 2008 ja 2009, mutta hävisi molemmilla kerroilla. Heikkilä sai kunnian toimia Venäjän liigan KHL:n parhaista ulkomaalaispelaajista muodostetun ns. "Jagrin joukkueen" valmentajana. Heikkilä irtisanottiin yllättäen helmikuussa 2010 Lokomotivista.


title: Kari Heikkilä

text: Huhtikuussa 2010 Heikkilä solmi kahden kauden sopimuksen KHL-joukkue Metallurg Magnitogorskin kanssa. Magnitogorsk selvisi KHL:n itäisen konferenssin finaaliin 2011, mutta seura ei jatkanut sopimusta. Elokuussa 2011 Heikkilä siirtyi Valko-Venäjän jääkiekkomaajoukkueeen päävalmentajaksi kolmivuotisella sopimuksella ja huhtikuussa 2012 hänestä tuli myös Dinamo Minskin päävalmentaja. Molemmat pestit päättyivät potkuihin seuraavana syksynä. Heikkilä toimi KHL-joukkue Neftehimikin päävalmentajana maaliskuusta 2014 lähtien, mutta sai potkut saman vuoden lokakuussa.


title: Kari Heikkilä

text: Heinäkuussa 2015 Heikkilä palasi KHL:ään, kun Dinamo Riika palkkasi hänet seuran päävalmentajaksi. Dinamon peliesitykset Heikkilän alaisuudessa olivat vaisuja ja pudotuspelipaikan karatessa yhä kauemmas seurajohto erotti hänet tammikuun alussa 2016.


title: Kari Heikkilä

text: Heikkilä siirtyi tammikuussa 2016 Tampereen Ilvekseen korvatessaan kesken kauden Tuomas Tuokkolan päävalmentajana loppukauden mittaisella sopimuksella.


title: Kari Heikkilä

text: Marraskuussa 2016 Heikkilä siirtyi Rauman Lukon päävalmentajaksi korvaamaan loppukaudeksi Juha Vuorta. Lokakuussa 2017 Ilves ilmoitti palkanneensa Heikkilän joukkueen urheiutoimenjohtajaksi, jossa tehtävässä hän osallistuu myös Ilveksen juniorijoukkueiden taustatöihin. Heikkilän sopimus Ilveksen kanssa päättyi maaliskuun 2018 lopussa, eikä hän jatkanut tehtävässään.


title: Kari Heikkilä

text: Heikkilä sai potkut venäläisestä VHL-joukkue Saryarka Karagandasta lokakuussa 2018 yhdeksän pelin jälkeen, joista seura voitti kolme.


title: Grignols

text: Grignols on kunta Gironden departementissa Akvitanian hallintoalueella Ranskassa. Kunnassa oli 1 058 asukasta vuoden 1999 väestönlaskennassa. Grignolsin pinta-ala on 23 neliökilometriä.


title: Hostens

text: Hostens on kunta Gironden departementissa Akvitanian hallintoalueella Ranskassa. Kunnassa oli 740 asukasta vuoden 1999 väestönlaskennassa. Hostensin pinta-ala on 58 neliökilometriä ja se sijaitsee n. 35 km päässä Bordeauxista.


title: Langon (Gironde)

text: Langon on kaupunki ja kunta Gironden departementissa Akvitanian hallintoalueella Ranskassa. Kunnassa oli 6 168 asukasta vuoden 1999 väestönlaskennassa. Langonin pinta-ala on 14 neliökilometriä. Langon sijaitsee Garonnen vasemmalla rannalla.


title: Léogeats

text: Léogeats on kylä ja kunta Gironden departementissa Akvitanian hallintoalueella Ranskassa. Kunnassa oli 547 asukasta vuoden 1999 väestönlaskennassa. Léogeatsin pinta-ala on 20 neliökilometriä.


title: Libourne

text: Libourne on kaupunki ja kunta Gironden departementissa Akvitanian hallintoalueella Ranskassa. Kunnassa oli 21 761 asukasta vuoden 1999 väestönlaskennassa. Kunnan pinta-ala on 21 neliökilometriä. Libournessa on Gironden departementin aliprefektuuri.


title: Margaux

text: Margaux on kunta Gironden departementissa Akvitanian hallintoalueella Ranskassa. Kunnassa oli 1 338 asukasta vuoden 1999 väestönlaskennassa. Margaux’n pinta-ala on seitsemän neliökilometriä.


title: Pauillac

text: Pauillac on kunta Gironden departementissa Akvitanian hallintoalueella Ranskassa. Kunnassa oli vuoden 1999 väestönlaskennassa 5 175 asukasta. Pauillacin pinta-ala on 23 neliökilometriä.


title: Pauillac

text: Pauillacissa on lukuisia linnakartanoita, joista monet on tunnettuja viinimerkeistään: Château d'Armailhac, Château Clerc-Milon, Château Duhart-Milon-Rothschild, Château Grand-Puy-Ducasse, Château Grand-Puy-Lacoste, Château Haut-Bages-Liberal, Château Haut-Batailley, Château Lafite Rothschild, Château Latour, Château Lynch-Bages, Château Mouton Rothschild, Château Pedesclaux, Château Pichon Longueville Baron, Château Pichon Longueville Comtesse de Lalande ja Château Pontet-Canet.


title: Spyro the Dragon

text: Spyro the Dragon on Insomniac Gamesin kehittämä ja Sony Computer Entertainmentin julkaisema tasohyppelypeli. Peli julkaistiin PlayStationille vuonna 1998, ja myöhemmin peli on julkaistu myös PlayStation Networkissa. "Spyro the Dragon" on "Spyro"-pelisarjan ensimmäinen osa.


title: Spyro the Dragon

text: "Spyro the Dragon" on tasohyppelypeli, jonka päähahmo on violetti Spyro-niminen lohikäärmeenpoikanen. Spyro matkaa halki värikkäiden maiden, lohikäärmeitä pelastaen ja jalokiviä keräillen. Päästäkseen etenemään tasolta toiselle tulee pelissä kerätä aarteita ja pelastaa tarpeeksi lohikäärmeitä. Spyro jahtaa myös lohikäärmeiden munia ryövänneitä varkaita niin sanottuja Nyaah nyaah -jengiläisiä. Ajoittain vastaan tulee välivastuksia, joiden voittaminen vaatii pulman ratkomista.


title: Spyro the Dragon

text: Peli koostuu kuudesta maailmasta, joissa kussakin on viisi pelattavaa kenttää, joista yksi on vastuskenttä ja yksi lentorata. Poikkeuksen näistä tekee viimeinen maailma Gnasty’s World, jossa on vain kaksi tavallista kenttää, vastuskenttä. Jokaisessa maailmassa on pääteema, jota noudatetaan sen jokaisessa kentässä. Tallentaminen tapahtuu vapauttamalla kristallipatsaiksi noiduttuja lohikäärmeitä, mutta niiden jalustat toimivat tallennuspisteinä senkin jälkeen kun kyseinen lohikäärme on vapautettu kirouksesta. Maailmojen välillä liikutaan kuumailmapallolla, mutta seuraavaan maailmaan päästäkseen on Spyron ensin puhuttava kuumailmapallon omistajan kanssa, joka pyytää Spyroa pelastamaan lohikäärmeitä tietyn määrän lohikäärmeitä tai keräämään tietyn määrän jalokiviä tai munia. Viimeisessä maailmassa sijaitsee myös bonuskenttä nimeltä Gnasty’s Loot, johon pääsemiseksi on täytyy olla suorittanut kaikki muut kentät 100-prosenttisesti.


title: Spyro the Dragon

text: Uutisryhmä haastattelee kahta Artisan Worldin lohikäärmeitä, jotka vuosia ovat eläneet rauhassa viidessä maailmassaan (muita maailmoja ovat Peace Keepers, Magic Crafters, Beast Makers ja Dream Weavers). Kun toimittaja kysyy Gnasty Gnorcista, olennosta, joka elää omassa kuudennessa maailmassaan, toinen haastateltavista lohikäärmeistä kutsuu häntä yksinkertaiseksi ja rumaksi olennoksi, joka ei ole uhka Lohikäärmeiden valtakunnalle. Gnasty kuitenkin näkee ja kuulee haastattelun ja kostaa vangitsemalla taikavaltikkansa loitsuilla lohikäärmeet kristallipatsaiden sisään. Pieni purppura lohikäärme nimeltä Spyro on ainut, joka onnistuu välttämään loitsun. Sudenkorento Sparxin kanssa, Spyro päättää vapauttaa vangitut lohikäärmeet ja kukistaa Gnasty Gnorcin. Matkustaen kuhunkin maailmaan tietyssä järjestyksessä hän vapauttaa lohikäärmeitä, kerää jalokiviä ja pelastaa lohikäärmeenmunia Nyaah nyaah -jengin varkailta.


title: August von Gödrich

text: August von Gödrich (29. syyskuuta 1859 Gerlsdorf-Fulnek – 16. maaliskuuta 1942 Fulnek) oli saksalainen maantiepyöräilijä ja olympiamitalisti. Hän voitti Ateenan olympialaisissa 1896 hopeaa 87 kilometrin pituisessa maantiekilpailussa. Hän hävisi kilpailun voittaneelle Aristidis Konstantinidisille lähes 20 minuuttia.


title: Thann

text: Thann on ranskalainen kaupunki ja kunta Haut-Rhinin departementissä. Kunnan pinta-ala on 12,51 neliökilometriä ja siellä on 7 981 asukasta (2006). Thann sijaitsee Vogeesien vuoriston juurilla Thur-joen varrella.


title: Thann

text: Vaikka Thann kärsi ensimmäisen ja toisen maailmansodan aikana, kaupungista löytyy monia vanhoja ja merkittäviä rakennuksia.


title: Thann

text: "La Collégiale Saint-Thiébaut" -kirkko sijaitsee vanhan kaupungin keskellä. Kirkkoa rakennettiin 1200-luvun lopusta 1400-luvulle. Se edustaa Reininlaaksolle tyypillistä goottilaista arkkitehtuuria myöhäiskeskiajalta. Lopullisesti kirkko oli valmis vuonna 1516 ja siihen kuuluu myös 78 metriä korkea torni.


title: Thann

text: "La Tour des Sorcières" ("Noitien torni") on vanhan kaupunginmuurin torni, joka valmistui vuonna 1411. Tornin sipulimainen katto on vuodelta 1628. Tornissa on nykyään museo, joka on keskittynyt viininvalmistukseen. Vanhasta kaupungista pohjoiseen sijaitsevat Engelbourgin linnan ("Le Château de l'Engelbourg") rauniot. Se rakennettiin 1200-luvulla hallitsemaan Vogeeseille vievää Thurin laaksoa. Linna tuhottiin Ludvig XIV:nnen käskystä.


title: Tomáš Kaberle

text: Tomáš Kaberle (s. 2. maaliskuuta 1978 Rakovník, Tšekkoslovakia) on tšekkiläinen yli 1 000 NHL-ottelua pelannut entinen jääkiekkoilija, pelipaikaltaan puolustaja. Kaberle ilmoitti kauden 2016-2017 alla päättävänsä aktiiviuransa.


title: Tomáš Kaberle

text:
Kaberle aloitti uransa Tšekin Extraliigassa Kladnon riveissä kaudella 1994–1995. Toronto Maple Leafs varasi Kaberlen vuoden 1996 tulokasvarauksessa 8:nella kierroksella varausnumerolla 204. Varauksen jälkeen Kaberle pelasi Kladnossa vielä kaksi kautta ennen siirtymistään Maple Leafsiin. Kaudella 2001–2002 hän käväisi pikavisiitillä Kladnossa, jossa pelasi 9 ottelua ennen palaamistaan Torontoon. Hän pelasi Kladnossa myös työsulkukauden 2004–2005.
Kaberle iski kaudella 2007–2008 Maple Leafsin riveissä puolustajalle komeat 53 pistettä ja pelasi runkosarjan kaikki 82 ottelua. 18. helmikuuta 2011 hänet kaupattiin Boston Bruinsiin, jossa hän voitti samana keväänä Stanley Cupin. Hän ei kuitenkaan edustanut Bruinsia yhtään kokonaista kautta, kun hän solmi heinäkuun 5. päivä 2011 3-vuotisen sopimuksen Carolina Hurricanesin kanssa. Sopimuksen arvo on 12.75 miljoonaa dollaria. Kaberle on edustanut Tšekkiä neljä kertaa olympialaisissa, neljästi MM-kisoissa, sekä kerran maailmancupissa.


title: Tomáš Kaberle

text: Tomášin isoveli František Kaberle on entinen NHL-puolustaja.


title: Oulun kristalliyö

text: Oulun "kristalliyö" oli perjantain ja lauantain välinen yö 10.–11. elokuuta 1990, jolloin nuoriso mellakoi Oulun keskustassa. Paikalla oli enimmillään arviolta tuhat 12–20-vuotiasta nuorta.


title: Oulun kristalliyö

text: Mellakan sanotaan alkaneen kahden nuoren välisestä nujakasta, jota pysähtyi seuraamaan suuri joukko muita nuoria. Poliisi saapui rauhoittamaan tilannetta ja nosti autoon kovakouraisesti nuorten mielestä syyttömän.


title: Oulun kristalliyö

text: Mellakka kesti useita tunteja, ja sen painopiste oli Isokadulla. Ikkunoita särjettiin, liiketiloissa käytiin, ja niistä varastettiin tavaraa. Useita ihmisiä loukkaantui lievästi erilaisissa yhteenotoissa. Paikalle saapunut poliisi joutui aluksi liian vähälukuisena vetäytymään nuorison tieltä. Poliisiautoja runneltiin, ja joitakin poliiseja muun muassa uhkailtiin. Poliisi ampui yön aikana kaksi varoituslaukausta ja pyysi puolustusvoimilta virka-apua omaisuuden suojelemiseen sekä harkitsi virka-apupyynnön tekoa myös mellakan rauhoittamiseen. Pidätyksiä tehtiin lopulta yli 40.


title: Oulun kristalliyö

text: Kristalliyön tapahtumiin johtaneet syyt ovat jääneet epäselviksi. Paikalla ollut nuoriso ei jälkikäteen osannut oikein selittää käyttäytymistään. Eräs Hannes Mäntyrannan haastattelema nuori sanoi tapahtumista kuitenkin muun muassa seuraavaa:


title: Oulun kristalliyö

text: Viikonlopun jälkeen Oulun päättäjät ilmoittivat pyrkivänsä tosissaan siihen, ettei sattuneen kaltaisia mellakoita enää koettaisi. Kaupungin nuorisotoimenjohtaja peräänkuulutti lisää voimavaroja nuorisotyöhön ja enemmän vaihtoehtoja vapaa-ajanviettoon. Koulutoimenjohtaja puolestaan ihmetteli, miten nuorimpien viikonlopun tapahtumiin osallistuneiden lasten vanhemmat yleensä sallivat näiden olla kaupungilla vielä niinkin myöhäiseen vuorokaudenaikaan.


title: Spyro 2: Gateway to Glimmer

text: Spyro 2: Gateway to Glimmer (Pohjois-Amerikassa Spyro 2: Ripto’s Rage ja Japanissa Spyro X Sparx: Tondemo Tours) on Insomniac Gamesin kehittämä tasohyppely, joka on julkaistu PlayStationille vuonna . Peli on toinen osa "Spyro"-pelisarjassa.


title: Spyro 2: Gateway to Glimmer

text: Voitettuaan ilkeän Gnasty Gnorcin Gnorc-armeijoineen päättää Spyro kumppaninsa Sparxin kanssa lähteä hyvin ansaitulle lomalle Dragon Shores -nimiseen lomakohteeseen. Matka saa kuitenkin yllättävän käänteen, kun rannikolle vievä portaali heittääkin Spyron toiseen maailmaan, keskelle Glimmeriä, kaukaisen Avalarin syrjäiseen kolkkaan. Perillä Spyro saa tietoonsa, että Avalarin asukkaat olivat luoneet portaalin, joka imaisee satunnaisen lohikäärmeen heidän maailmaansa. Spyro sattui olemaan juuri tämä kyseinen lohikäärme. Asukkaat selittävät, että halusivat lohikäärmeen, jotta tämä voisi kukistaa Avalarin maailmaa terrorisoivan Ripton, pirullisen pienen otuksen, joka apureidensa Crushin ja Gulpin sekä varastetun taikavaltikan avulla aikoo ryhtyä Avalarin diktaattoriksi. Asukkaat joutuvat tyytymään suuren massatuhoajaliskon sijaan pikkuruiseen Spyroon, sillä Ripto saapui juuri sillä hetkellä paikalle ja tuhosi taikaportaalin palasiksi. Elora antaa Spyrolle Avalarin karttakirjan ja toivottaa onnea matkaan. Spyro ja Sparx eivät voi muutakaan kuin yrittää syöstä Ripton vallasta päästäkseen takaisin kotiin.


title: Spyro 2: Gateway to Glimmer

text: Matkalla Spyron täytyy entiseen tapaan keräillä jalokiviä, mutta lohikäärmeiden vapauttamisen sijaan on tällä kertaa tarjolla kultakoristeisten vihreiden jalokivipallojen ja talismaanien metsästystä. Uutuutena ovat liuta uusia taitoja, jotka Spyro tulee oppimaan toisen seikkailunsa varrella. Yksi tärkeimmistä taidoista on sukeltaminen, onpa pelissä kenttiäkin jotka ovat suurimmaksi osaksi veden alla.


title: Spyro 2: Gateway to Glimmer

text: Spyro 2:sen on sanottu olevan pelisarjan mullistavin osa, sillä se tuo mukanaan enemmän uudistuksia ensimmäiseen peliin nähden kuin yksikään myöhemmistä peleistä siihen. Esimerkiksi kolmannessa osassa on havaittavissa kaikki samat elementit kuin kakkospelissä. Pelissä on tällä kertaa mukana kyseisen pelattavan tason kartta, joka näkyy ruudun vasemmassa alalaidassa helpottaen pelaamista. Spyro pystyy myös eräissä vaiheissa syöksemään jäätä ja keräämään suuhunsa syljettäviä esineitä, kuten kiviä ja ohjuksia. Vastukset ovat vaikeampia ja niillä on omat elämäpalkit. Lisäksi Guidebook (), jonka Spyro saa pelin alussa Eloralta, sisältää muutamia uusia asioita.


title: Spyro 2: Gateway to Glimmer

text: Uudistusten lisäksi peli tuo mukaan myös runsaasti uusia hahmoja, joista päähenkilöt ovat Elora, Avalarissa korkeassa asemassa oleva naarasfauni. Hän joutui kauan sitten eroon vanhemmistaan ja on lajinsa viimeinen. Hunter, notkea ja nopea, mutta joskus pelkurimainen gepardi. Hän oli Avalarin nopein juoksija, mutta menetti juoksukenkänsä kun alkemisti väitti voivansa muuttaa ne kullaksi ja epäonnistui. Zoe, keiju, joka tallentaa Spyron tilanteen aina siihen kohtaan, missä Spyro hänet viimeksi näki. Jos Spyro menettää yhden elämän, hän palaa välittömästi tähän paikkaan. Moneybags, raha-ahne pankkiirikarhu, joka kiskoo hirveitä hintoja Spyrolle opetettavista kyvyistä ja esteiden yli pääsystä. Professori, viisas ja hajamielinen myyrätiedemies, joka auttaa korjaamaan tarvittavia portaaleja ja ajoneuvoja.


title: Sandra Schumacher

text: Sandra Schumacher (s. 25. joulukuuta 1966) on saksalainen entinen kilpapyöräilijä ja olympiamitalisti. Hän voitti pronssia Los Angelesin olympialaisissa 1984 maantiekilpailussa (79,2 km).


title: Spyro: Year of the Dragon

text: Spyro: Year of the Dragon (myös nimellä Spyro 3: Year of the Dragon) on Insomniac Gamesin kehittämä tasohyppely. Peli on julkaistu PlayStationille vuonna . Peli on "Spyro"-pelisarjan kolmas.


title: Spyro: Year of the Dragon

text: Pelissä on havaittavissa kaikki samat elementit kuin edellisessä pelissä.Pelin tasoissa on lisäksi minipeliportaaleja, joista pääsee esim. Skeittipuistoon tai päävastuksien areenoille. Spyro-sarjan ensimmäisestä pelistä tutut varkaat (ts. "Nyaah Nyaah -jengi") löytyvät myös pelistä.


title: Spyro: Year of the Dragon

text:
Pelissä voi pelata myös neljällä muulla hahmolla:
Sheila on voimakasjalkainen pieni kenguru, joka asuu vuoristossa vuohien kanssa.
Kersantti James Byrd (sanaleikki joka viittaa sanaan "bird" ja samalla parodioi James Bondia.) on pingviini, jonka kolibrit ovat opettaneet lentämään.
Bentley on valtaisaa jäänuijaa heilutteleva hyväsydäminen lumimies. Agentti 9 on koulutettu laboratorioapina, jolla on professorin antama laserpyssy.Pikkuisen lohikäärmeen seikkailun kolmannessa osassa on luvassa todellinen skandaali: lohikäärmeiden munat varastetaan! Lohikäärmeen vuoden juhlan aikana kaikki lohikäärmeet juhlittuaan vaipuvat sikeään uneen eivätkä huomaa, kun jäniksenhahmoinen noita Bianca ja sarvikuonoja muistuttavat rhyoncit nappaavat jokaisen munan. Viime hetkellä Hunter kokee shokeeraavan havahtumisen unestaan Biancan astuttua hänen häntänsä päälle ja onnistuu siinä samalla herättämään jokaisen lohikäärmeen. Keiju Zoe saapuu lopulta kertomaan ilkeän liskonoidaa, Sorceressin, suunnitelmista. Sorceress aikoo valmistaa kuoriutuvien lohikäärmeenpoikasten siivistä kuolemattomaksi tekevää eliksiiriä. Aikojen alussa lohikäärmeet olivat eläneet toisessa maailmassa, joka tunnetaan nykyään nimellä "Forgotten Realms" (Unohtuneet valtakunnat). Nykyään lohikäärmeiden entiset asuinseudut on tyystin unohdettu, kuten nimestä voi jo päätellä. Lohikäärmeiden munat on piilotettu jonnekin toiselle puolelle maapalloa, joten Spyro, Sparx ja Hunter hyppäävät koloon joka vie heidät Unohdettuihin valtakuntiin etsimään munia ja tuhoamaan Sorceressia.


title: George Sheldon

text: George Herbert Sheldon (17. toukokuuta 1874 – 25. marraskuuta 1907) oli yhdysvaltalainen uimahyppääjä ja olympiavoittaja. Hän voitti kultaa Saint Louisin olympialaisissa 1904 kerroshyppykilpailussa.


title: Sebastian Giovinco

text: Sebastian Giovinco (s. 28. tammikuuta 1987 Torino) on italialainen jalkapalloilija, pelipaikaltaan hyökkääjä. Giovinco edustaa Major League Soccerissa pelaavaa kanadalaista Torontoa.


title: Sebastian Giovinco

text: Giovinco syntyi Torinossa, jonne hänen vanhempansa olivat muuttaneet Sisiliasta. Hänen äitinsä on Catanzarosta Calabriasta, ja hänen isänsä on Palermosta Sisiliasta. Lapsena hän kiinnostui kovasti jalkapallosta ja onnistui kiinnittämään paikallisen suurseuran Juventuksen huomion. Juventus otti lupaavan 14-vuotiaan nuorukaisen seuraansa vuonna 2001. Hän kasvoi juniorijoukkueissa nopeasti ja voitti Campionato Primaveran (alle 21-vuotiaiden Serie A:n) Juventuksen riveissä kaudella 2005–2006.


title: Sebastian Giovinco

text: Giovinco siirrettiin Juventuksen edustusjoukkueeseen, jossa hän teki debyyttinsä 12. toukokuuta 2007 Serie B:ssä Bolognaa vastaan. Hän tuli vaihdosta sisään Raffaele Palladinon tilalle ja syötti heti joukkueen ranskalaisen hyökkääjän David Trezeguet'n maalin. Peli päättyi Juventuksen 3–1 voittoon.


title: Sebastian Giovinco

text: 4. heinäkuuta 2007 Giovinco lainattiin Empoliin hakemaan kokemusta Serie A:sta sekä UEFA Cupista, johon Empoli osallistui. Giovinco teki ensimmäisen Serie A maalinsa 30. syyskuuta 2007 Palermoa vastaan. Peli päättyi Empolin 3–1 voittoon, ja Giovincon maalista tuli lopulta pelin voittomaali.


title: Sebastian Giovinco

text: Giovinco herätti suuren median kiinnostuksen näyttävällä vapaapotkumaalillaan Roomaa vastaan 4. lokakuuta. Maali oli ottelun viime hetkillä tehty tasoitusosuma, jota on verrattu brasilialaisen Ronaldinhon vapaapotkumaaliin Englantia vastaan vuoden 2002 MM-kisoissa.


title: Sebastian Giovinco

text: Kesäkuun 25. päivänä Juventus ilmoitti Giovincon pelaavan kasvattajaseurassaan seuraavalla kaudella.


title: Sebastian Giovinco

text: Giovinco on edustanut Italiaa joka vuosiluokassa lähtien U-16:sta. Hän sai kutsun U-21-joukkueeseen Pierluigi Casiraghilta 1. kesäkuuta 2007. Giovincon debyyttiottelu Albaniaa vastaan päättyi 0–1 Italian hyväksi. Hän syötti Roberto Acquafrescan maalin, joka jäi pelin ainoaksi. Giovinco sai albanialaisyleisöltä pelin jälkeen runsaat suosionosoitukset.


title: Sebastian Giovinco

text: U-21 Toulon-turnauksessa Giovinco valittiin koko turnauksen parhaaksi pelaajaksi. Italia voitti turnauksen kaadettuaan loppuottelussa Chilen 1–0. Giovinco teki turnauksessa kaksi maalia, syötti lukuisia ja onnistui välierässä myös laukomaan ratkaisevan rangaistuspotkun Japania vastaan. Viimeistään Toulon-turnauksessa Giovinco onnistui saamaan suuren yleisön huomion.


title: Sebastian Giovinco

text: Giovinco osallistui elokuussa 2008 käytyihin Pekingin olympialaisiin. Hän on voittanut Italian jalkapallomaajoukkueessa EM-hopeaa ja Maanosaliittojen cup-pronssia.


title: Laaksoarho

text: Laaksoarho ("Moehringia lateriflora") on pohjoisella pallonpuoliskolla laajalle levinnyt havumetsävyöhykkeen kohokkikasvi. Suomessa laji on harvinainen ja rauhoitettu. Laaksoarho on Euroopan unionin luontodirektiivin liitteiden II ja IV laji.


title: Laaksoarho

text:
Monivuotinen laaksoarho kasvaa 10–15 cm pitkäksi. Sen varret ovat hennot, karvaiset ja ruohomaiset. Kukkimattomat varret ovat suikertelevia, muuten kasvi on kasvutavaltaan koheneva tai pysty. Vastakkain olevat, 1–3 cm pitkät lehdet ovat soikeita, tylpähköjä, ruodittomia, ripsilaitaisia ja vain keskisuonet ovat näkyvissä. Valkoisia, viisiterälehtisiä kukkia on vähän. Terälehdet ovat kynnettömiä ja ehyitä. Kukan verholehdet ovat tylppiä ja epäselvästi suonisia, terälehdet ovat noin kolme kertaa verholehtien pituisia. Emiö on kolmelehtinen, heteitä on 8–10 kappaletta. Laaksoarho kukkii Suomessa heinä-elokuussa. Hedelmä on kuusiliuskaisesti aukeava kota. Siemenet ovat ruskeita ja niissä on pieni valkoinen rasvalisäke. Maavarsiensa avulla laaksoarho muodostaa harvahkoja kasvustoja.
Laaksoarho on pohjoisen havumetsävyöhykkeen kasvi. Sen päälevinneisyysalue ulottuu Venäjältä Pohjois-Aasian havumetsävyöhykkeen kautta Pohjois-Amerikaan. Suomessa laaksoarho kasvaa länsirajoillaan. Levinnäisyysalue ulottuu Kuolan niemimaalta Suomen puolelle, paikoin jopa Pohjois-Norjaan ja Ruotsin Lappiin asti. Samoin kasvia tavataan Karjalan kannaksella, Virossa ja Latviassa. Suomessa laaksoarhoa tavataan lähes ainoastaan Pohjois-Suomesta. Joutsenon erillistä esiintymää lukuun ottamatta eteläisimmät havainnot lajista ovat Kuivaniemeltä. Runsaimmin lajia kasvaa Kemijoen ja sen sivuhaarojen varrella. Kasvin siirtoistutuksia on Suomessa testattu Kitisen Kelukoskella.


title: Laaksoarho

text: Euroopalle uutena kasvilajina laaksoarhon löysi Utsjoen pappi Jacob Fellmann Sodankylän eteläpuolelta vuonna 1825.


title: Laaksoarho

text: Suomessa laaksoarho kasvaa kuivahkoissa koivuvaltaisissa tulvametsissä ja pensaikkoisilla niityillä yhdessä tuoksusimakkeen ("Anthoxanthum odoratum") ja kulleron ("Trollius europaeus") kanssa. Laji leviää tehokaasti tulvavesien mukana. Laaksoarhoa uhkaa Suomessa tyypillisten kasvupaikkojen umpeenkasvu ja rakentaminen.


title: Thomas Hampson

text: Thomas ("Tommy") Hampson (28. lokakuuta 1907 Lontoo, Iso-Britannia – 4. syyskuuta 1965) oli brittiläinen keskimatkojen juoksija ja 800 metrin olympiavoittaja 1932.


title: Thomas Hampson

text: Hampson alkoi keskittyä urheiluun vakavammin vasta opiskellessaan viimeistä vuotta Oxfordissa. Päätettyään opintonsa hän työskenteli vuodesta 1930 alkaen St Albansin koulussa Hertfordshiressä. Samana vuonna hän voitti Ison-Britannian mestaruuden 880 jaardilla ja toisti saavutuksensa kahtena seuraavana vuonna.


title: Thomas Hampson

text: Voitettuaan suosikkimatkansa ensimmäisissä Kansainyhteisön kisoissa Hampson oli eräs suosikeista vuoden 1932 olympialaisissa, erityisesti koska maailmanennätyksen haltija Ben Eastman keskittyi 400 metrille. Finaalissa Hampson oli ensimmäisen kierroksen jälkeen 20 metriä kärkeä jäljessä juosten poikkeuksellisen tasaiset kierrokset: 54,8 ja 54,9. Lopussa hän voitti Kanadan Alex Wilsonin niukasti. Loppuaika oli uusi maailmanennätys 1.49,7 ja Hampson oli samalla historian ensimmäinen 1.50 alittaja.


title: Thomas Hampson

text: Pitkässä viestissä Hampson sai vielä toisen mitalin, hopeaa. Hän päätti urheilu-uransa samana vuonna. Useita vuosia myöhemmin hän vaihtoi opettajan työnsä Kuninkaallisten ilmavoimien kouluttajan tehtävään, jossa hän työskenteli toisen maailmansodan jälkeiseen aikaan asti.


title: Thomas Hampson

text: Hampson kuoli 57-vuotiaana Stevenagessa, Hertfordshiressa.


title: Tabla

text: Tabla (, , ) on intialainen lyömäsoitin. Se koostuu kahdesta erikokoisesta rummusta, joita soitetaan käsin. Tablaa käytetään Intiassa laajasti sekä populaari- että taidemusiikissa. Nimi tulee arabian rumpua tarkoittavasta sanasta "tabl".


title: Tabla

text: Tablan kehittymisen ajankohta on epäselvä. Varhaisin kiistattomasti tablaa käsittelevä historiallinen aineisto on peräisin 1700-luvulta. Erään yleisen tulkinnan mukaan soittimen keksi intialainen runonlaulaja Amir Khusrau 1200-luvulla jakamalla pakhawaj-rummun kahteen osaan. Hänen kirjoituksensa eivät kuitenkaan suoraan mainitse tablaa. Jotkut ovat tulkinneet tablan esiintyvän jo tuhansia vuosia vanhoissa piirroksissa.


title: Tabla

text: Tabla koostuu kahdesta erikokoisesta käsinsoitettavasta rummusta. Molempien kalvot on tehty vuohennahasta. Ne kiinnitetään ja viritetään vuohen- tai kamelinnahasta tehdyllä nuoralla, jonka kireyttä säädetään "gatta"-nimisillä lieriömäisillä puukiiloilla. Hienoviritys tehdään lyömällä rummun punottua reunaa ylös- tai alaspäin erityisellä vasaralla.


title: Tabla

text: Molempien rumpujen kalvojen päällä on tärkkelyksestä valmistettu musta "shāī"-osa (myös "gāb"), jonka tarkka muotoilu muovaa olennaisesti kalvon värähtelyn tuottamia yläsäveliä luoden tablalle ominaisen äänen. Shāīn laatu onkin yleensä olennaisin ero halvan ja kalliin tablan välillä.


title: Tabla

text: Pienempi rumpu, "dāyāñ" (), on yleensä tehty kapenevasta sheshamin, tiikin tai ruusupuun palasta kovertamalla se puoliksi ontoksi. Sitä soitetaan hallitsevalla kädellä. Dāyāñ ei ole inharmoninen vaan soi selvästi tietyltä sävelkorkeudelta. Siksi se viritetään yhteissoitossa muiden soittimien mukaan, yleensä soolostemman toonikaan, dominanttiin tai subdominanttiin. Muita nimityksiä dāyāñille ovat "dāhina", "siddha" ja "chattū". Sitä voidaan kutsua myös pelkästään tablaksi.


title: Tabla

text: Isompi rumpu on nimeltään bāyāñ () ja sen ääni on kumean bassomainen. Se tunnetaan myös nimillä "dagga", "duggī" ja "dhāmā". Bāyāñ on tehty usein messingistä, tosin halvimmissa malleissa tavataan käyttää alumiinia tai terästä. Kupari on materiaalina kallis mutta arvostettu, ja etenkin vanhoissa bāyāñeissa käytetään myös puuta. Bengalin alueella esiintyy myös savisia bāyāñ-rumpuja.


title: Tabla

text: Tablaa soitetaan istuen. Rummut pidetään paikallaan asettamalla ne toroidin muotoisille tyynyille ("chutta" eli "guddi"). Tyynyt on yleensä tehty koristeellisesta kankaasta ja täytetty kasvinosilla tai muulla muovailtavalla aineksella.


title: Tabla

text: Erilaisia sormien ja kämmenen asentoja yhdistelemällä tablasta saadaan hyvin monipuolisia ääniä, joista käytetään yleisiä bol-nimiä. Liikeratojen on oltava varsin tarkkoja, sillä pienikin muutos käden asennossa voi muuttaa sointia merkittävästi. Perinteisessä soitossa dāyāñ pitää yllä rytmiä ja bāyāñ luo erilaisia korostuksia ja tehosteita.


title: Tabla

text: Eri tablaperinteiden suuntauksista käytetään nimeä "gharānā". Kuusi perinteistä suurta tyylisuuntaa ovat Delhi-, Lucknow-, Ajrara-, Farukhabad-, Benares- ja Punjab-gharānāt.


title: Tabla

text: Gharānā-opit olivat ennen tarkoin varjeltuja salaisuuksia, jotka periytyivät mestareilta lähisukulaisille. Nykyään soittotyylit ovat jossakin määrin yhdistyneet, eikä soittajia enää jaeta yhtä selvästi koulukuntiin.


title: Nana Hedin

text: Nana Ann-Helene Hedin Pranschke eli NaNa (s. 24. huhtikuuta 1968 Eskilstuna) on ruotsalainen laulaja ja studiomuusikko. Nana alkoi harjoitella laulamista jo kolmivuotiaana. Kun hän täytti viisi, hänellä oli ensimmäinen esiintyminen Children Day -festivaaleilla Tukholmassa.


title: Nana Hedin

text: Lukiossa Nana liittyi kuoroon, vaikka ei osannut lukea nuotteja. Hänelle oli kuitenkin kehittynyt hyvä nuottikorva ja hänestä tuli yksi oppilaiden sooloesiintyjistä. 16-vuotiaana Nana pääsi musiikkiopiston kurssille. Koulu olisi kestänyt kaksi vuotta, mutta hän opiskeli siellä vain vuoden ja lähti etsimään uusia mahdollisuuksia.


title: Nana Hedin

text: Näihin aikoihin hän tapasi muusikkoja, jotka soittivat musiikkia kaduilla. Nana ryhtyi itsekin katuesiintyjäksi. Nanan sanoin:


title: Nana Hedin

text: Katusoittajien kautta hän loi suhteita muihin muusikoihin.


title: Nana Hedin

text: Vuosien 1988 ja 1991 välissä ruotsalais-norjalaisen rhythm and blues -yhtye Chris at the Momentin kanssa tehdyn kiertueen jälkeen vuonna 1991 ruotsalais-nigerialainen Dr. Alban pyysi häntä taustalaulajakseen. Hän nauhoitti hitin ”Look Who's Talking” Dr. Albanin kanssa, laulaen kertosäkeen yksinään. Nana oli Dr. Albanin riveissä pari vuotta, esiintyen ympäri maailmaa.


title: Nana Hedin

text: Samaan aikaan hän lauloi ruotsalaisen artistin, Stakka Bon ensimmäisellä albumilla "Supermarket". Hitissä ”Here We Go Again” kuultiin ainoastaan Nanan ääni kertosäkeessä ja siitä tuli suuri hitti Euroopassa. Tämä tyyli käyttää naisten ääntä tanssimusiikissa oli uudehko: artisti räppää oman osuutensa, ja jättää kertosäkeen taustalaulajalle.


title: Nana Hedin

text: E-type oli toinen ruotsalainen artisti, joka halusi käyttää Nanan ääntä kertosäkeissään. Tunnetuimpia hänen esittämiään kappaleita ovat muun muassa ”This Is the Way”, ”Angels Crying” ja ”Here I Go Again”. Nana on vuodesta 1993 lähtien vieraillut viidellä hänen albumillaan, jotka ovat myyneet kultaa ja platinaa Ruotsissa ja Euroopan maissa. Vuonna 1992 tuottajat Denniz Pop, Max Martin, Kristian Lundin ja Andreas Carlsson Cheiron Productions -yhtiöstä ottivat Nanan mukaan työskentelemään useisiin projekteihinsa.


title: Nana Hedin

text: Vuosina 1993–2004 Nana alkoi työskennellä ruotsalaisen stand up -koomikon ja kirjailijan Jonas Gardellin kanssa primadonnan roolissa. Yhteistyöhön sisältyi neljä komediaesitystä arkipäivisin, musiikkia ja tanssia yhdessä Gardellin kanssa teattereissa ja kiertueita ympäri Ruotsia. Nana kertoo, että työskentely Gardellin kanssa oli tärkeää hänen nousussaan artistiksi.


title: Nana Hedin

text: Vuonna 1999 Nana sai mahdollisuuden tehdä taustalauluosuuksia Celine Dionin kappaleeseen ”That's the Way it is” albumille "All The Way...a Decade of songs" Nanan sanoin:


title: Nana Hedin

text: Vuonna 2004 Nana oli E-Typen mukana Ruotsin Eurovision laulukilpailun semifinaalissa. Vuonna 2005 hän yritti itse Melodifestivaleniin ja esitti laulun "Wherever You Go" mutta ei menestynyt. Single julkaistiin maaliskuussa 2005. Se sisältää myös club-version.


title: Nana Hedin

text: Nanan oma musiikkimaku on laaja. Hänellä on taito muuttaa äänensä mukailemaan monia musiikkityylejä.


title: Nana Hedin

text: Nana on siis työskennellyt yhdessä monien kuuluisien artistien kanssa ja hän toimi pitkään E-Typen taustalaulajana naisäänenä, kunnes korvaajaksi tuli Sanne Karlsson. Hän ei kuitenkaan esiinny usealla E-Typen videoilla, vaan tanssija Dilnarin ”Dee” Demirbag esittää osuudet playbackina. Nanan oman arvion mukaan tämä johtuu hänen ylipainostaan ja Deen seksikkäämmästä ulkonäöstä. Nanalla on myös omaa tuotantoa, vaikka hän yleensä toimiikin vain taustalaulajana.


title: Nana Hedin

text: Elokuussa 2009 Hedinin uutisoitiin sairastuneen kielisyöpään. Syövän parantamiseksi annettu sädehoito haurastutti hänen leukaluunsa niin, että hän tarvitsee kokonaan uuden leuan.


title: Nana Hedin

text: Alla on lista kappaleista ja albumeista, joissa Nana on ollut mukana. Nanan omalla nimellä julkaistuja kappaleita on neljä. Hän on tehnyt yhteistyötä monien artistien kanssa.


title: Nana Hedin

text: Nana


title: Nana Hedin

text: Celine Dion


title: Nana Hedin

text:
Garou
Kokoelmalevyt


title: Nana Hedin

text:
Britney Spears
A-Teens


title: Nana Hedin

text: E-Type


Nana Hedin


title: Nana Hedin

text: Ace of Base


title: Nana Hedin

text: Aqua


title: Nana Hedin

text: Luciano Pavarotti


title: Nana Hedin

text:
Gary Barlow
Dr.Alban
Elephant & Castle
Flex


title: Nana Hedin

text: Amadin


title: Nana Hedin

text: Dana Dragomir


title: Nana Hedin

text: DJ Bobo


title: Nana Hedin

text: Herbie


title: Nana Hedin

text: Stakka Bo


title: Nana Hedin

text: Papa Dee


title: Alfred Braunschweiger

text: Alfred Braunschweiger (16. lokakuuta 1885 Stuttgart – 29. kesäkuuta 1952 Stuttgart) oli saksalainen uimahyppääjä.


title: Alfred Braunschweiger

text: Braunschweiger jakoi pronssimitalin kerroshypyissä St. Louisin olympialaisissa 1904 Frank Kehoen kanssa. He saivat kilpailussa saman pistemäärän ja tuomaristo määräsi heidät uusintahyppyyn kolmannesta sijasta. Braunschweiger kuitenkin kieltäytyi uusinnasta ja hänet onkin joissakin tuloksissa sijoitettu neljänneksi. Useimmissa olympiahistorioissa hänet on kuitenkin sijoitettu kolmanneksi. Myös Kansainvälisen olympiakomitean tuloksissa hänet on merkitty kolmanneksi.


title: Karin Balzer

text: Karin Balzer (o.s. Richert, s. 5. kesäkuuta 1938) on entinen itäsaksalainen pika-aitajuoksija. Hän on edelleen lajinsa ainoa kolminkertainen ja vanhin Euroopan mestari.


title: Karin Balzer

text: Nuorempana Karin Balzer kilpaili uinnissa ja käsipallossa. Vuonna 1958 hän loikkasi tulevan aviomiehensä, seiväshypyssä kuusi Itä-Saksan mestaruutta vuosina 1949–1954 voittaneen Karl-Heinz Balzerin (1921–2007) kanssa läntisen Saksan puolelle, mutta he palasivat takaisin Itä-Saksaan pari kuukautta myöhemmin. Pariskunta avioitui vuonna 1961.


title: Karin Balzer

text: Karin Balzer saavutti ensimmäisen arvokisamitalinsa Belgradin EM-kilpailuissa 1962, kun hän juoksi 80 metrin aitajuoksussa ajan 10,6 s ja sijoittui hopealle niukasti Puolan Teresa Ciepłylle hävinneenä. Tokion olympialaisissa 1964 hänestä tuli olympiavoittaja; voittoaika oli 10,5 s, ja Ciepły jäi samalla ajalla toiseksi. Budapestin EM-kilpailuissa 1966 Balzer voitti Euroopan mestaruuden ajalla 10,7 s. Méxicon olympialaisissa 1968 hän jäi viidenneksi ajalla 10,6 s.


title: Karin Balzer

text: Vuonna 1969 naisten pika-aitamatka oli pidentynyt 100 metriksi. Balzer juoksi matkan ensimmäisenä naisena käsiajanotolla alle 13 sekunnin syyskuussa 1969 Berliinissä. Ateenan EM-kilpailuissa 1969 hän voitti ylivoimaisesti toisen ulkoratojen Euroopan mestaruutensa sähköajalla 13,29 s. Kolmas EM-titteli tuli Helsingistä 1971 voittoajan ollessa 12,94 s; saman maan Annelie Ehrhardt hävisi kahdella sadasosasekunnilla.


title: Karin Balzer

text: Balzer kilpaili viimeisen kerran arvokisoissa Münchenin olympialaisissa 1972. Valmistautuminen kilpailuun oli vaikeaa, sillä hänen kuusivuotias ainoa lapsensa Andreas loukkaantui vakavasti liikenneonnettomuudessa ja kuoli aitajuoksun loppukilpailua edeltäneenä päivänä. Karin Balzer osallistui kuitenkin loppukilpailuun ja saavutti olympiapronssia ajalla 12,90 s. Vuonna 1973 syntyi toinen lapsi Falk, joka on aitajuoksijana saavuttanut EM-hopeaa.


title: Karin Balzer

text: Sisäratojen EM-kilpailuissa Karin Balzer voitti viisi Euroopan mestaruutta vuosina 1967–1971, kolme ensimmäistä 50 metrin ja loput 60 metrin aitamatkalla. Yliopistomaailmassa hän on toiminut tunnettuna sosiaalipedagogiikan dosenttina.


title: Apt-vaihe

text:
Apt-vaihe oli varhaisen liitukauden jakso, jolloin Maa lämpeni.
Kausi oli 125–112 miljoonaa vuotta sitten Barrême- ja Alba-vaiheiden välissä. Kauden keskivaiheilla noin 117–116 miljoonaa vuotta sitten tapahtui pieni lajien joukkotuho, joka saattoi liittyä suuriin Intian Bengalin Rahjamalin laavapurkauksiin ja Kerguelenin "kuumaan pisteeseen".
Intia oli silloin mannerliikuntoteorian mukaan Kerguelenin lähellä eteläisellä Intian valtamerellä. Tämä oli tyypillinen Maan historian "pieni lajien joukkotuho".


title: Apt-vaihe

text: Vaihe on nimetty Ranskan Provencessa sijaitsevan Aptin pikkukaupungin mukaan.


title: Ž'ajraxin piiri

text: Ž'ajraxin piiri (, ) on hallinnollinen alue Ingušiassa Venäjällä. Vuonna 2002 piirin asukasluku oli 2 334. Piirin hallinnollinen keskus on Ž'ajraxin kylä, jossa asuu yli 45 prosenttia koko piirin väestöstä. Ž'ajrax-Assin historiallinen ja arkkitehtuurinen museo sijaitsee piirissä.


title: Valerie Young

text: Valerie Young (o.s. Sloper, s. 10. elokuuta 1937) on uusiseelantilainen yleisurheilija. Hänen päälajinsa oli kuulantyöntö.


title: Valerie Young

text: Valerie Young jäi olympialaisten kuulantyönnössä kolme kertaa niukasti mitalisijojen ulkopuolelle. Melbournessa 1956 hän sijoittui viidenneksi tuloksella 15,34 m jääden 27 cm pronssimitalistista. Roomassa 1960 hän oli neljäs kolmen senttimetrin päässä mitalista tuloksellaan 16,39 m. Tokiossa 1964 hän työnsi ennätyksensä 17,26 m ja sijoittui neljänneksi 19 cm pronssityöntäjälle hävinneenä. Kiekonheitossa hän sijoittui Roomassa kymmenenneksi ja Tokiossa 13:nneksi.


title: Valerie Young

text: Kansainyhteisön kisoissa Young voitti vuosina 1958–1974 kuulantyönnössä kolme kultaa ja yhden hopean sekä kiekonheitossa kaksi kultaa ja yhden pronssin. Uuden-Seelannin mestaruuksia hän voitti kuulan ja kiekon lisäksi viisiottelussa ja korkeushypyssä. Hänen kuulatuloksensa 17,26 m säilyi Uuden-Seelannin ennätyksenä 38 vuotta, kunnes Valerie Adams ylitti sen vuonna 2002.


title: Ekkažaq'ongij-Jurt

text: Ekkažaq'ongij-Jurt (, ) on kylä Näsaran piirissä Ingušiassa Venäjällä. Vuonna 2002 Ekkažaq'ongij-Jurtissa oli 23 156 asukasta.


title: Beatrice Faumuina

text: Beatrice Roini Liua Faumuina ONZM (s. 23. lokakuuta 1974 Auckland, Uusi-Seelanti) on uusiseelantilainen kiekonheittäjä ja maansa ensimmäinen yleisurheilun maailmanmestari.


title: Beatrice Faumuina

text: Faumuina osallistui ensimmäisen kerran aikuisten maailmanmestaruuskilpailuihin Göteborgissa 1995 mutta ei selviytynyt loppukilpailuun. Hän karsiutui loppukilpailusta myös Atlantan olympialaisissa 1996. Seuraavana vuonna Ateenan MM-kilpailuissa hän voitti yllättäen kultaa tuloksella 66,82 m. Sen jälkeen hän on sijoittunut Sevillan MM-kilpailuissa 1999 viidenneksi, Sydneyn olympialaisissa 2000 12:nneksi, Pariisin MM-kilpailuissa 2003 13:nneksi, Ateenan olympialaisissa 2004 seitsemänneksi ja Helsingin MM-kilpailuissa 2005 neljänneksi. Osakan MM-kilpailuissa 2007 ja Pekingin olympialaisissa 2008 hänen urakkansa päättyi karsintaan.


title: Beatrice Faumuina

text: Kansainyhteisön kisoissa Faumuina voitti hopeaa vuonna 1994 sekä kultaa vuosina 1998 ja 2002. Maailmancupin voittaja hän oli vuonna 2002. Aktiiviurheilu-uransa Faumuina lopetti 2011.


title: Beatrice Faumuina

text: Lähde: IAAF


title: Vitellogeniini

text: Vitellogeniini (Vg) (latinasta: "vitellus" 'ruskuainen', "generare" 'synnyttää') on geeni sekä samanniminen kyseisen geenin tuottama proteiini. Proteiini luokitellaan glykolipoproteiiniksi, koska sillä on sekä sokerin, rasvan että proteiinin ominaisuuksia. Vitellogeniini on ruskuaisen esiaste naaraspuolisissa kaloissa ja naarashyönteisissä. Estrogeenihormonin kaltaiset kemikaalit (EDC-yhdisteet) saavat koiraspuoliset kalat ilmentämään Vg-geeniä. Vg-geenin ilmentymistä voidaan käyttää molekyylimarkkerina estrogeenisten EDC-yhdisteiden altistukselle.


title: Vitellogeniini

text: Hunajamehiläiset varastoivat vitellogeniiniä vatsan ja päänseudun rasvavarastoihin, jotka toimivat ruokavarastoina. Vitellogeniini toimii myös antioksidanttina pidentäen kuningatarmehiläisen ja ravintoa hankkivien mehiläisten ikää, sekä hormonina joka vaikuttaa ruuanhankintakäyttäytymiseen. Hunajamehiläisyhdyskunnan hyvinvointi riippuu hoivaavien työläismehiläisten vitellogeniinivarastoista - ravintoa keräävillä työläisillä on matalat vitellogeniinivarastot. Ravinnonkerääjillä on proteiinia juuri ja juuri riittävästi pystyäkseen hoitamaan meden ja siitepölyn keräyksen. Vitellogeniinillä on tärkeä rooli työläisten työnjaon määrääjänä.


title: Vitellogeniini

text: Työläismehiläisen vitellogeniinimäärä, joka kehittyy neljän ensimmäisen kuoriutumispäivän aikana, vaikuttaa mehiläisen ravinnonkeruun aloittamisikään ja siihen, suosiiko mehiläinen ruuankeruussa mettä vai siitepölyä. Ensimmäisinä elinpäivinään vähäisesti ruokitut työläiset alkavat kerätä ruokaa aiemmin ja suosivat mettä. Mikäli työläisiä on ruokittu kohtalaisesti, ne alkavat kerätä ravintoa normaalissa ikävaiheessa ja suosivat mettä. Mikäli työläisiä ruokitaan yltäkylläisesti, heti kuoriutumisen jälkeen, niiden vitellogeniinipitoisuus on korkea, ne aloittavat ravinnonkeruun myöhemmin ja suosivat siitepölyä, joka on hunajamehiläisten ainoa proteiinilähde.


title: Vitellogeniini

text:
On todettu, että suurimmassa osassa tutkittuja hyönteislajeja juveniilihormoni stimuloi vitellogeniinigeeniä ja täten kontrolloi vitellogeniinin tuotantoa. (cf. Engelmann, 1983; Wyatt and Davey, 1996). Vitellogeniini on osa säätelyjärjestelmää, jossa vitellogeniini ja juveniilihormoni vaimentavat molemminpuoleisesti toistensa tuotantoa. Vitellogeniini ja juveniilihormoni toiminevat hunajamehiläisissä antagonisteina, jotka säätelevät kehitystä ja käyttäytymistä. Toisen väheneminen johtaa toisen pitoisuuden nousuun.
Todennäköisesti vitellogeniinin ja juveniilihormonin tasapaino vaikuttaa myös hunajamehiläisen parvikäyttäytymiseen. Juveniilihormonitaso romahtaa ennen mehiläisten parveilua, jolloin on odotettavissa, että vitellogeniinitaso puolestaan nousisi. Arvellaan, että parveilevat mehiläiset yrittävät saada vitellogeniinivarastot mahdollisimman täyteen, jotta niiden elinikä pitenisi ja että ne pystyisivät nopeasti rakentamaan uuden pesän.


title: Vuollejokisimpukka

text: Vuollejokisimpukka ("Unio crassus") on virtaavissa vesissä elävä, luonnonsuojelulailla suojeltu suursimpukkalaji. Se on myös mainittu Euroopan unionin luontodirektiivin liitteessä IV (a), joka tarkoittaa, että lajin yksilöt ovat EU:ssa tiukasti suojeltuja myös muualla kuin suojelualueilla. Laji on paikoin runsaslukuinen useissa Etelä-Suomen joissa.


title: Vuollejokisimpukka

text: Vuollejokisimpukka on muodoltaan soikea ja kasvaa 5–10 cm pitkäksi. Sen kuori on vihertävän tummanruskea.


title: Vuollejokisimpukka

text: Vuollejokisimpukka esiintyy luonnonvaraisena Keski-, Itä- ja Pohjois-Euroopassa, mutta on käynyt harvinaiseksi tai hävinnyt useilta alueilta ja on siksi Euroopan-laajuisesti suojeltu. Laji luokiteltiin vuonna 2011 erittäin uhanalaiseksi, sillä laji on taantunut selvästi 1980-luvun jälkeen, ja aiemmat arviot lajin tilasta perustuivat vanhempiin tietoihin. Lajin tilanne on edelleen kohtalaisen hyvä Baltiassa ja Venäjän Euroopan-puoleisessa osassa. Suomessa se on uhanalainen.


title: Vuollejokisimpukka

text: Etelä-Suomen joista tunnetaan paikoin tiheitä kantoja. Vantaanjoesta Kehä III:n sisäpuolelta on laskettu tiettävästi maailman runsain esiintymä, arviolta kolme miljoonaa yksilöä. Myös Karjaan Mustionjoessa on arveltu elävän jopa miljoonan yksilön kanta. Heinäkuussa 2014 sattuneen Harjavallan nikkelipäästön johdosta Kokemäenjoessa kuoli suuri määrä vuollejokisimpukoita useiden muiden simpukkalajien ohella. Kaikkiaan vuollejokisimpukkaesiintymiä tunnetaan 26 etelä- ja länsisuomalaisesta joesta, joista monetkaan eivät ole luonnontilaisia vaan entuudestaan ruopattuja tai muuten ihmistoiminnan aikanaan hallitsemia, kuten Vantaa.


title: Vuollejokisimpukka

text: Portugalissa elävä lähes samannäköinen simpukka on määritetty eri lajiksi, "Unio tumidiformis".


title: Vuollejokisimpukka

text: Aikuiset vuollejokisimpukat elävät joenpohjaan kaivautuneena ja liikkuvat vain vähän. Ne ovat hidaskasvuisia ja Suomessa elävät 30-50-vuotiaiksi.